Intervista | Alkoħoliku, sid ta’ bar u ilu snin ma jmissx qatra alkoħol

Żewġ alkoħoliċi li rnexxielhom jirbħu lix-xorb jirrakkontaw mal-ILLUM dak li għaddew minnu minħabba l-alkoħol, li għal żmien twil ikkontrollalhom ħajjithom

‘L-alkoħoliku mhuwiex persuna li ma jridx jgħid le għall-alkoħol iżda huwa persuna li ma jistax jgħaddi mingħajr ix-xorb.”

Hekk qalu mal-gazzetta ILLUM Chris u Paul, żewġ persuni li anke jekk ilhom snin twal ma jmissu qatra alkoħol ma’ xofftejhom jibqgħu jiddeskrivu lilhom infushom bħala alkoħoliċi.

“Inti jekk ikollok id-dijabete u tikkontrolla z-zokkor, dijabetiku tibqa’,” qalilna Paul.

“L-istess l-alkoħoliku.

Tibqa’ alkoħoliku, iżda trid tkun inti li bir-rieda tiegħek ma taqax.

You cannot change the wind but you can change the sails.

Ir-rieda diffiċli biex takkwistaha, iżda malli takkwista hija tiegħek.”

U ngħiduha kif inhi, irid ikollok rieda qawwija, biex tkun alkoħoliku bħal Paul u minkejja li inti sid ta’ bar u tbigħ ix-xorb, tagħmel 25 sena ma tħarisx lejn flixkun birra jew grokk wieħed.

Fil-fatt, qabel inkomplu, tajjeb li niċċaraw xi ħaġa.

Fil-bidu tal-intervista, irreferejt għall-alkoħoliżmu bħala l-vizzju tax-xorb, iżda Chris dlonk waqqafni u ġibidli l-attenzjoni.

Insista li l-alkoħoliżmu mhuwiex sempliċiment vizzju, iżda huwa marda.

“L-alkoħoliżmu huwa l-ossessjoni li trid tixrob.

Malli l-alkoħoliku jieħu l-ewwel grokk, ma jistax jieqaf.

Jiena bħala alkoħoliku ma għandix poter biex nieqaf,” insista magħna Chris.

“Tivvinta kull skuża biex tibqa’ tixrob.”

Chris u Paul irnexxielhom jieqfu lix-xorb permezz tal-għaqda Alkoħoliċi Anonimi li huma jagħmlu parti minnha.

Se jkollna ċans nitkellmu dwar din l-għaqda tul l-intervista, iżda fi kliem sempliċi, din hija “għaqda ta’ rġiel u nisa li jaqsmu bejniethom l-esperjenza, is-saħħa u t-tama tagħhom biex isolvu l-problema li għandu kull wieħed minnhom u jgħinu oħrajn iwaqqfu l-alkoħoliżmu.”

Kemm kienu jixorbu kuljum?

Iżda qabel dħalna aktar fuq ix-xogħol li twettaq din l-għaqda, tkellimna ma’ Chris u Paul dwar l-esperjenza tagħhom.

Kemm kienu jixorbu kuljum?

Għalfejn?

Forsi normalment naħsbu li persuna tixrob b’mod eċċessiv biex tisker u tinsa xi problema li tkun għaddejja minnha, anke jekk l-għada tisbaħ b’żewġ problemi.

Iżda l-alkoħoliku mhux hekk.

L-alkoħoliku jixrob mhux biss għax irid jixrob iżda għax iħoss il-bżonn li jrid jixrob.

“Malli nqum kont inkun irrid nixrob.

Inħallat il-kafè jew it-te mal-alkoħol.

L-aqwa li jkun hemm l-alkoħol involut.

Hawn min iqum billejl biex jixrob,” qalilna Paul.

“Ara jiena bil-kontra.

Jiena filgħodu lanqas it-tazza ma kont irrid nara…iżda malli tibda nieżla x-xemx, nibda nara x’se nixrob u minn fejn.

Mhux kulħadd l-istess.”

Anke jekk mhux kull alkoħoliku l-istess, kollha kemm huma jgħidu l-istess ħaġa.

“L-alkoħol jispiċċa jikkontrollalek ħajtek.

Taħseb biss fuq xħin se tixrob,” qalilna Paul.

Ma hemmx limitu,” wieġbu t-tnejn li huma.

“Jien kont naħdem għax-xorb.

Kont nixrob ħafna.

Żewġ flixken whiskey żgur,” qalilna Paul.

“Dejjem moħħok biex tixrob.

Ngħodd is-sigħat biex nixrob.

Moħħok kalvarju ġġibu.

Sakemm qed tistenna biex tixrob, inti ma tkunx normali.

Ix-xorb ikollok bżonnu biex ma tiqafx.

Isir qisu l-ilma tiegħek.

Mingħajru ma tkun tista’ tagħmel xejn.

Bħal meta għandek karozza u l-gauge tal-fjuwil jibda riesaq lejn l-aħmar.”

Ma’ Paul komplejna nitkellmu fuq kif l-alkoħoliżmu influwenza mhux biss lilu iżda anke lil dawk ta’ madwaru, tant li hu jsejjaħ l-alkoħoliżmu bħala “marda tal-familja.”

‘Kont ningħalaq il-ħanut…nilgħab il-kaxxi u nixrob’

Fi kliemu, il-ħaġa tispiċċa tindara anke minn dawk ta’ madwarek.

“Jekk inkun mal-mara u tarani qbadt nixrob, kienet taqbad u titlaq għax taf li se nisker,” qalilna Paul.

“Fis-sajf kont noqgħod barra fuq it-tarġa, inlesti l-birer, il-whiskey u noqgħod nixrob.

Kif jispiċċawli ninżel il-ħanut u nġib aktar.

Fix-xitwa mbagħad kont nagħlaq u noqgħod il-ħanut waħdi, nilgħab il-kaxxi u nixrob.

Jiġi min jiġi jħabbat ma kontx niftaħ.”

Fil-fatt, kompla jirrakkonta magħna kif l-alkoħoliżmu jġib miegħu problemi oħra, fosthom il-logħob.

Ħu minn Chris, kien jagħlaq il-ħanut u joqgħod waħdu, jilgħab il-kaxxi u jixrob.

Biex ikompli jurina kemm verament ix-xorb jagħmik, Chris ħadna ftit lura miegħu fiż-żmien.

“Ma rridx niftaħar, imma meta kont żgħir jiena kont gustuż,” qalilna waqt li wrina ritratt li għandu fil-bar.

“Kont naħdem fi ħwienet fejn kien ikun hemm ħafna nisa.

Ħafna riedu joħroġu miegħi jew iqabbdu lil ħaddieħor biex jaqbdu miegħi.

Temmini jekk ngħidlek li qatt ma kont missejt mara?

Imbagħad dejjem mal-bar.

Għamilli whiskey, għamilli whiskey, għamilli whiskey.”

‘L-alkoħol jisraqlek ħajtek’

‘Min jaf minn xiex għaddew il-familji tagħkom?’ staqsejthom meta rrakkontawli dan kollu.

“Il-familji jbatu ħafna,” weġibni Chris.

Imma fl-aħħar mill-aħħar l-aktar li jbati l-alkoħoliku nnifsu.”

“Tixrob mhux bi qżież.

L-alkoħol ma joqtlokx iżda ma jħallikx tgħix,” kompla miegħu Paul.

Biex jispjegalna dan, Paul iddeċieda li jaqsam magħna esperjenza ħafna aktar personali.

“Il-familja tiegħi ma kien jonqosha xejn.

Imma ma kontx kapaċi naqbad lit-tifel jew lil mara u ngħidilhom li nħobbhom.

L-ewwel ħaġa filgħodu għid li kienet se tkun ġlieda.

Kif inqum, dejjem nistenna lil mara tiġi u tgħidli x’għamilt u x’ma għamiltx.”

Anke jekk alkoħoliku, Paul dan kien iweġġgħu.

“Ħadt ħafna affarijiet iżda l-akbar rigal li jiena ħadt mill-Alkoħoliċi Anonimi hija li llum kapaċi nqum filgħodu, indur fuq il-mara u ngħidilha bonġu.

Qabel dejjem kienet tkun muġugħa.

Kont nidħol id-dar meta t-tfal ikunu waslu biex iqumu.”

Ma jħossux lebliba meta jaraw lil xi ħadd jixrob?

Kif għidna aktar ’il fuq, bis-saħħa tal-għaqda Alkoħoliċi Anonimi, Chris u Paul ilhom snin ma jixorbu qatra alkoħol.

Għadna kemm ħriġna minn żmien il-festi.

Tmur fejn tmur ikel u xorb.

Ma stajtx ma nistaqsihomx kif iħossuhom meta jkunu xi ikla, jew xi tieġ, kulħadd jixrob u huma ma jmissux qatra alkoħol.

Possibbli?

Ma tiġihomx lebliba?

“Jiena għalija ma tagħmilx differenza.

Naħdem f’bar u ma tiġinix lebliba,” dlonk weġibna Paul.

Chris mar oltre minn hekk.

“Jiena mhux ma nistax nixrob.

Jekk irrid drink nista’ naqbad u nieħdu.

Imma jien ma rridx nixrob u din tagħmel differenza kbira.

Darba waqt laqgħa xi ħadd semagħni ngerger u kisirni meta qalli: ‘tieqaf tixrob għalik mhux għal ħaddieħor.

Toqgħodx tistenna ċ-ċapċip u l-proset.’

Dik baqgħet immarkata fija.”

Iżda ma ridtx li nibqgħu nitkellmu biss fuq id-dwejjaq u l-passat.

Ridt li nħarsu wkoll lejn dak li biddel lil Chris u lil Paul.

Staqsjethom jekk kienx hemm xi esperjenza partikolari li wasslithom biex ifittxu l-għajnuna tal-Alkoħoliċi Anonimi.

X’wassalhom biex ifittxu l-għajnuna?

Ovvjament kulħadd ikollu l-esperjenza tiegħu.

Paul mar b’ċikka.

Stiednu ħabib tiegħu li kien imur jixrob għandu fil-bar.

Dan il-ħabib kien diġà mar għand l-Alkoħoliċi Anonimi iżda kien reġa’ waqa’ għax-xorb.

Biex iżomm kelmtu, Paul mar u minn dakinhar qatt ma ħares lura.

Chris, min-naħa l-oħra kien għaddej minn żmien diffiċli.

Kien għaddej minn separazzjoni minn ma’ martu.

Minflok infexx f’aktar xorb biex jinsa, Chris fittex l-għajnuna.

Iżda kemm hu diffiċli tegħleb l-alkoħoliżmu?

Hawnhekk Chris huwa l-espert.

Kif isemmi l-Alkoħoliċi Anonimi għajnejh jixgħelu tant kemm ħa minn din l-għaqda.

Insista li l-aktar ħaġa diffiċli, li jgħaddi minnha kull alkoħoliku, hija li taċċetta miegħek innifsek li int alkoħoliku.

‘L-ewwel trid tammetti li għandek problema’

“L-aktar pass diffiċli huwa li tammetti li għandek problema,” qalilna Chris għax l-alkoħoliku se jġib elf skuża biex jibqa’ jiċħad.

“Jien aħjar kont ittini daqqa ta’ sikkina milli tgħidli alkoħoliku.

Kont insir demonju ma’ min jgħidli hekk.”

It-tieni pass x’inhu?

Hemm diversi passi li l-għaqda Alkoħoliċi Anonimi tistieden lill-membri tagħha biex isegwu, iżda l-ewwel pass u l-aktar wieħed importanti huwa li ma tiħux l-ewwel drink.

Sempliċi, spjegalna Chris.

“Jekk ma tiħux l-ewwel drink mhux se tieħu t-tieni, it-tielet u l-bqija.”

Lil min għadu ma għamilx l-ewwel pass, Paul ried jagħmillu kuraġġ.

“Mort l-ewwel laqgħa.

Minn dakinhar sal-lum għaddew 25 sena u qatt ma ħadt flixkun birra.”

X’tagħmel l-għaqda Alkoħoliċi Anonimi?

L-għaqda Alkoħoliċi Anonimi tipprovdi programm sempliċi ta’ 12-il pass.

L-għaqda hija magħmula kollha kemm hi minn alkoħoliċi li flimkien jiltaqgħu u jaqsmu l-esperjenzi tagħhom flimkien.

Kulma għandek bżonn biex issir membru hija xewqa li tieqaf mix-xorb.

L-għan huwa wieħed, jiġifieri li l-membri jibqgħu ma jixorbux u jgħinu lill-alkoħoliċi oħra biex jieqfu mix-xorb.

Fil-bidu ta’ din l-intervista spjegajt kif Chris u Paul minkejja li ma għadhomx jixorbu jibqgħu jiddeskrivu lilhom infushom bħala alkoħoliċi.

Chris jispjega kif  waħda mill-affarijiet li tinsisti dwarhom l-Għaqda hija li membru jeħtieġ jibqa’ jgħasses l-alkoħoliżmu tiegħu 24 siegħa kuljum.

“Għall-bidu kont ngħid kemm jgħaġġbuha dawn.

Irrid noqgħod għassa 24 siegħa kuljum.

Illum imma nifhem.

Smajt esperjenzi ta’ nies li kienu ilhom snin twal ma jixorbux u waqgħu.

Mhux għax kesħin!

Smajt nies li laħqu bdew negozju u tilfuh minħabba x-xorb.”

“Tistaħbilu tista’ imma taħrab minnu ma tistax,” kompla miegħu Paul.

Għalhekk huma importanti dawn il-laqgħat li jkollhom il-membri tal-Alkoħoliċi Anonimi flimkien.

Ovvjament mhux kulħadd iħossu komdu li jaqsam kull esperjenza li għadda minnha fi grupp ta’ xi 12-il ruħ.

Għalhekk, fi kliem Chris, f’din l-għaqda jkollok ukoll bħal parrinu, jiġifieri membru ieħor li bażikament tkun tħossok komdu titkellem miegħu jew magħha biex flimkien, wieħed mal-ieħor jew waħda ma’ oħra, jaqsmu flimkien dawk l-esperjenzi li ma jħossuhomx komdi jitkellmu dwarhom fi grupp akbar.

‘Jekk għandkom dubju ejjew u araw’

Lil dawk li qed itellgħu u jniżżlu jekk jirrikorrux għand l-Alkoħoliċi Anonimi, Chris u Paul x’jgħidulhom?

“Ejjew u araw.

Mhux pass tqil,” wieġbu flimkien.

“Min għandu xi dubju ejjew u araw.

Aħna nistiednu lil kulħadd.

Ma hemmx għalfejn tiġi u tammetti mill-ewwel li inti alkoħoliku.

Ejja u ara.”

Jekk trid aktar informazzjoni dwar l-Alkoħoliċi Anonimi tista’ żżur is-sit

jew il-paġna ta’ Facebook

Alcoholics Anonymous Malta.

Tista’ wkoll iċċempel fuq 79239264 jew 21239264.

*Chris u Paul huma ismijiet fittizji


Ġermaniża ta' 33 sena tweġġa' gravi wara li waqgħet minn fuq il-bejt

L-inċident seħħ fi Triq Piscopo Macedonia, x-Xemxija

Mara Ġermaniża ta' 33 sena qegħda issofri minn ġrieħi gravi wara li waqgħet minn ġo tamboċċ waqt li kienet fuq il-bejt tal-propjetà’ tagħha.

Għall-ħabta tad-9:30 a.m, il-Pulizija ġiet infurmata li kien hemm bżonn l-assistenza tagħha ġo residenza fi Triq Piscopo Macedonia, x-Xemxija.

Fuq il-post issejjaħ tim mediku sabiex jassisti lill-mara kif ukoll membri mid-Dipartiment tal-Protezzjoni Ċivili.

Hija ittieħdet l-Isptar Mater Dei permezz t’Ambulanza u iktar tard kienet iċċertifikata li qed issofri minn ġrieħi ta’ natura gravi.

L-investigazzjonijiet tal-Pulizija għadhom għaddejjin.


Rachel: Minn fuq it-TV fuq Simpatiċi għal nutrizzjonalista

Rachel Micallef  żagħżugħa li għandha tassew għal qalbha l-attività fiżika u nutrizzjoni xierqa. L-ILLUM tiltaqa' magħha u tistaqsiha

L-ILLUM tiltaqa' magħha u tistaqsiha

Iddeskrivi ġurnata tipika tiegħek.

Filgħodu nqum kmieni, ħalli qabel ma nibda x-xogħol immur niġri.

Kif nasal id-dar, ninħasel u nieħu l-kolazzjon.

Wara, nirrispondi l-emails u l-messaġġi tal-klijenti.

Nerħilha lejn l-istudio biex nibda l-ġurnata tax-xogħol, fejn nara l-klijenti tat-taħriġ personali.

Fis-siegħa brejk li jkolli, niekol u nibda nipprepara għas-sessjonijiet ta’ taħriġ.

Wara li nispiċċa, jekk ma jkunx tard, nagħmel ftit eżerċizzju jew kif kelli dan l-aħħar, prova ta’ xi reċta.

Immur id-dar u sakemm insajjar, nerġa' nibda nirrispondi l-emails u l-messaġġi.

Wara nkun nista' mmur norqod!

Irrakkonta l-esperjenza tiegħek fis-sensiela ferm popolari 'Simpatiċi'.

Simpatiċi kienet l-ewwel opportunità tiegħi fuq it-televixin u l-iktar waħda importanti bla dubju.

Kienet esperjenza li laqqgħatni ma' ħafna nies ġodda u bosta talenti stabbiliti, li minnhom tgħallimt ħafna.

Bis-saħħa ta’ Simpatiċi ksibt ħafna opportunitajiet.

Int ukoll Learning Support Educator ikkwalifikata.

X'tikkummenta fuq din l-esperjenza u kemm tgħallimt minnha?

L-akbar sodisfazzjoni li kelli hu meta tisma’ lill-ġenituri tat-tfal jgħidu li bil-ħidma tiegħek għamilt differenza pożittiva fil-ħajja ta’ wliedhom.

Illum għadek attiva fil-qasam tad-drama?

Id-drama hi parti essenzjali minni.

Għadni kif spiċċajt minn produzzjoni teatrali b’kitba ta’ Trevor Żahra.

Nemmen li l-arti titwieled fik, għaldaqstant ma ngħixx mingħajrha.

Fost il-ġranet tax-xogħol twal u impenjati sa tard billejl, nipprova niddedika ftit ħin biex nagħmel dan.

Kif jirnexxielek tlaħħaq ma' kollox fil-ħajja ferm mimlija tiegħek?

Nipprova nkun organizzata u nqassam ħini kif suppost.

Illum il-ġurnata, tgħallimt nippjana l-ġranet tiegħi sew.

X'sens ġdid tak l-eżerċizzju fiżiku fil-ħajja tiegħek u dan kif u kemm jgħinek ta' kuljum kemm mil-lat fiżiku u anki minn dak psikoloġiku?

Huwa stil ta’ ħajja li ngħix.

L-eżerċizzju fiżiku huwa mod mill-aktar sabiħ biex bih tħossok ferħan, tikseb il-benefiċċji għal saħħtek u tieħu pjaċir.

Inħossni ferm aħjar u jkolli aktar enerġija.

L-attività fiżika tgħinni nippreveni għadd ta’ problemi tas-saħħa kif ukoll intejjeb il-burdata, l-iżjed wara xi ġurnata qawwija ta’ stress.

Wieħed x'jista' jagħmel biex jonqos mill-piż speċjalment wara dan iż-żmien ta' festi - l-isport u l-eżerċizzju fiżiku ta' kuljum huma biżżejjed jew hemm affarijiet oħra ta' x'wieħed jista' jagħmel bħal ngħidu aħna li wieħed joqgħod attent x'jiekol u jixrob fost oħrajn?

Jekk wieħed irid jonqos fil-piż u allura jkollu ġisem iktar b’saħħtu, jeħtieġ jitgħallem jibdel l-istil tal-ħajja tiegħu billi jiekol dieta bilanċjata kif ukoll jagħmel xi tip ta’ eżerċizzju.

X'kien dak li ġiegħlek tħalli kollox fosthom il-karriera ta' LSE u tagħtiha għall-eżerċizzju fiżiku biss bħala trainer personali?

M'hemmx dubju li dan kien jinvolvi riskju għalkemm illum irnexxejt bil-kbir...

Nemmen illi kont ili żmien twil nagħmel l-istess xogħol, għalhekk ħassejt il-ħtieġa li nixtieq nagħmel xi ħaġa differenti, mhux għax kont imdejqa, iżda għax ridt sfidi ġodda.

Fil-ħajja jekk ma tirriskjax tibqa’ fejn tkun, veru li tista' tiġi ħażina imma almenu tkun pruvajt.

X'taħseb li kien is-sigriet tas-suċċess biex int illum irnexxejt bil-kbir bħala trainer personali?

Importanti li temmen fik innifsek u taħdem bis-sħiħ biex jirnexxilek tasal fejn tixtieq.

Sintendi biex tasal fejn verament tixtieq hemm bżonn ukoll ta’ ħafna sagrifiċċji, determinazzjoni, dedikazzjoni u motivazzjoni.

Kif tħossok meta tispira lil oħrajn biex jibdew jagħtu importanza lill-eżerċizzju fiżiku fil-ħajja tagħhom?

Sodisfazzjon kbir meta tara lill-klijenti jilħqu l-miri tagħhom.

Inħossni ferħana għax jien kont parti minn dan is-suċċess.

Kemm hu importanti li wieħed jagħmel eżerċizzju taħt il-gwida ta' trainer personali kkwalifikat bħalek u mhux waħdu bl-addoċċ?

X'konsegwenzi mhux mixtieqa jista' jkun hemm speċjalment rigward is-saħħa tal-persuna jekk dan ma jseħħx?

Huwa importanti ħafna li wieħed jassigura ruħu li l-persuna fil-fatt tkun iċċertifikata biex taħdem bħala trainer personali.

Illum il-ġurnata jeżistu reġistri online sabiex wieħed jagħmel dan.

Trainer personali jistudja biex ikun jaf kif jaħdem il-ġisem tal-bniedem (anatomija/fiżjoloġija/muskoli/ġogi) u kif jitratta nies bi bżonnijiet mediċi speċjali.

Teknika żbaljata tfisser eżercizzju inutli, ineffiċjenti u jista' jikkawża korriment.

Ma tistax inti filli qatt m'għamilt attività fiżika u filli mort tiġri ġirja ta’ xi 10km!

Flimkien mat-trainer personali jinbena programm apposta għall-persuna.

Mill-banda l-oħra ma tistax tibqa' għaddej bl-istess programm għal tul ta’ żmien.

Wara ftit, il-ġisem jidra l-eżerċizzju u għalhekk jieqaf milli jagħmel il-progress mixtieq.

Għalhekk, wieħed għandu jagħraf l-importanza li jirrikorri għand nies professjonali.

Kif tirrilassa dejjem jekk issib ħin?

Fil-ħin liberu, inħobb immur ġirja ta’ xi 10km.

Nipprova nsib bilanċ bejn ix-xogħol u l-familja/ħbieb.

Xi ikla tajba u safra ma jonqsux.

Inħobb ukoll inpinġi!

X'inhi l-isbaħ ħaġa fix-xogħol tiegħek jew ma taħsibx li hemm xi aspett isbaħ minn ieħor minħabba li dan kien dejjem dak li xtaqt tagħmel f'ħajtek?

Nemmen ħafna li persuna għandha ssib xogħol li verament ikun għal qalbha.

Il-fatt li nispira nies oħrajn u nagħmel dak li nħobb jagħtini sodisfazzjon kbir.

Għaddi messaġġ lil kull min qed jaqra din l-intervista fuq l-importanza li wieħed jeżerċita ruħu b'mod regolari u jgħix ħajja sana speċjalment permezz tal-isport.

Inħossni li nista' nagħmel dan, għaliex jien hekk kont!

Dejjem nivvinta l-iskużi u ngħid issa nibda għada.

Issa naf id-differenza bejn ħajti kif kienet qabel u bejn ħajti llum.

Ibda llum qabel għada.

Sib attività fiżika li tħobb u agħmilha, il-benefiċċji huma ħafna.

Ħu sehem fi klassi, mur imxi, inkella ssieħeb ma’ xi tim.

Jekk tiddejjaq, ipprova xi ħaġa ġdida.

Taqta’ qalbek qatt.

Jekk irnexxieli jien, jirnexxilek int!


Iwieġeb jew ma jweġibx? L-avukati ta' Schembri jinsistu li 17 Black mhux is-suġġett tal-libell

Keith Schembri jiftaħ libell kontra Simon Busuttil. L-avukati ta' Busuttil jistaqsu dwar 17 Black, imma l-avukati ta' Schembri jgħidu li 17 Black mhux is-suġġett tal-libell

L-avukat ta' Keith Schembri, Edward Gatt u Mark Vassallo, dalgħodu sostnew illi keith Schembri m'għandux iwieġeb mistoqsijiet dwar il-kumpanija 17 Black f'libell hu stess fetaħ kontra l-eks Kap tal-PN Simon Busuttil.

Dan il-libell huwa dwar diskors li kien għamel Busuttil nhar is-6 ta' Marzu 2016 fi protesta kontra l-korruzzjoni.

L-avukat Gatt sostna li 17 Black ma kinitx msemmija fid-diskors ta' Busuttil u allura mistoqsijiet dwar l-istess kumpanija m'għandhomx isiru.

L-avukat ta' Busuttil, Peter Fenech sostna li min m'għanduix minn xhiex jibża' ma jagħmilx dawn it-tip ta' kundizzjonijiet.

"Il-fatt li d-dettal;l ma ssemmiex ma jfissrix illi m'għandix suspetti u ma nistax nuża l-informazzjoni li għandi f'idejja."

"Schembri jrid iwieġeb.

Hu għamel il-libell u allura jrid jwieġeb mistoqsijiet anke jekk id-dokumentazzjoni ħarġet wara...dak li qal Busuttil huwa vera.

Il-biċċiet tal-możajk issa qed jingħaqdu."


Il-mexxejja tal-EUMed7 jaqblu li jaħdmu flimkien fuq l-immigrazzjoni u t-tibdil fil-klima

Il-mexxejja tas-seba' pajjiżi fin-Nofsinhar tal-UE ltaqgħu Malta lbieraħ għal summit li tratta l-futur tal-Ewropa

Il-mexxejja ta’ seba’ pajjiżi tal-Mediterran li ltaqgħu Malta lbieraħ qablu li jaħdmu flimkien fuq it-tibdil fil-klima u l-immigrazzjoni waqt il-laqgħa li jmiss tal-Kunsill Ewropew.

Il-mexxejja ta’ Ċipru, Franza, il-Greċja, l-Italja, il-Portugal u Spanja, flimkien mal-Prim Ministru Malti Joseph Muscat, indirizzaw konferenza tal-aħbarijiet quddiem Kastilja.

Muscat qal li s-seba’ pajjiżi qablu li l-kwistjonijiet tat-tibdil fl-kliema, it-tniġġis tal-arja u l-qalba għall-vetturi li jaħdmu bl-elettriku għandhom ikunu fuq nett tal-aġenda tal-laqgħa li jmiss tal-Kunsill Ewropew li se ssir bejn l-20 u l-21 ta’ Ġunju.

Il-Prim Ministru qal li l-mexxejja qablu wkoll li jaħdmu fuq l-immigrazzjoni u marbuta magħha r-riforma li fi kliemu hemm bżonn fis-Schengen u anke l-libertà tal-moviment.

L-ewwel ma wasal kien il-President Franċiż Emmenual Macron li ngħata merħba minn Muscat quddiem Kastilja qabel ma kellhom laqgħa privata flimkien, fejn iddiskutew is-sitwazzjoni fil-Libja, l-immigrazzjoni u kwistjonijiet oħra Ewropej.

Muscat irrefera għal-Libja bħala ġar importanti waqt li saħaq li Malta hija inkwetata immens bis-sitwazzjoni f’dan il-pajjiż.

Tul il-konferenza, il-Prim Ministru Malti ddikjara wkoll l-appoġġ tal-EUMed7 għal Ċipru fid-dawl tal-aħħar tensjonijiet li eskalaw mat-Turkija.


Alfred Zammit se jikkontesta għall-Kunsill Lokali tal-Belt Valletta

Alfred Zammit ikkonferma mas-sit illum.com.mt li l-Prim Ministru talbu jikkontesta u hu aċċetta minnufih

Il-preżentatur popolari Alfred Zammit se jkun qed jikkontesta għall-elezzjoni tal-Kunsilli Lokali f'isem il-Partit Laburista.

Zammit se jkun qed jikkontesta għall-kunsillier tal-Belt Valletta, il-Belt li fiha trabba u għadu jgħix.

F'kummenti ma' dan is-sit, Alfred Zammit ikkonferma li l-Prim Ministru Joseph Muscat talbu jikkontesta u hu aċċetta mill-ewwel.

Zammit mhux se jkun l-uniku personalità li se jikkontesta għall-Kunsill Lokali tal-Belt Valletta.

Mark Spiteri Lucas huwa wkoll wiċċ ġdid għall-politika li se jkun qed jikkontesta għall-ewwel darba għall-Kunsill Lokali tal-Belt Valletta.

Dan apparti Christian Micallef, il-preżentatur tal-programm sportiv Replay, li l-ġimgħa li għaddiet inħatar Sindku tal-Belt Valletta wara r-riżenja ta' Alexiei Dingli u l-kantant Vince Fabri li wkoll kien elett fil-Kunsill Lokali Belti f'isem il-Partit Nazzjonalista.


'Meta kont pazjent stajt napprezza aktar lid-donaturi tad-demm' - Il-President

George Vella ta rikonoxximent lil 17-il donatur tad-demm f'ċerimonja li matulha qasam l-esperjenza wkoll is-Surġent Simon Schembri

Fil-jum Dinji tad-Donaturi tad-Demm, il-President ta’ Malta George Vella ta rikonoxximent lil 17-il donatur tad-demm talli ddistingwew ruħhom bid-donazzjonijiet tad-demm matul is-snin.

Din hija l-ħames darba li din iċ-ċerimonja saret taħt il-Patronċinju tal-President ta’ Malta.

Din is-sena ġew onorati għaxar nisa u sebat irġiel. Dawn huma Joanna Abela, Rita Azzopardi, Martin Bugelli, Susanne Bonnici, Jimmy Sammut, Josette Farrugia, Lawrence Gialanze, Margaret Galea, Anthony Deguara, Doris Grima, Paul Deguara, Maria Portelli, Alfred Calleja, Mary Sant, Stephen Vella, Joanna Pecorella, u Anna Zammit.

Il-President iddeskriva d-donazzjonijiet tad-demm bħala ġest li huwa nobbli u ammirevoli

Qal li meta kien ukoll pazjent, seta’ japprezza lid-donatur li bis-saħħa tiegħu seta’ jieħu l-kura, kif ukoll lill-ħaddiema, tobba u infermiera li jaraw li d-demm meħtieġ ikun ta’ kwalità.

Il-President radd ħajr lil dawk kollha li jaħdmu fis-servizz nazzjonali tat-Trasfużjoni tad-Demm, kif ukoll tal-Banek tad-Demm tal-Isptar Mater Dei u tal-Isptar Ġenerali t’Għawdex, filwaqt li esprima sodisfazzjon lejn “il-qalb kbira tal-poplu Malti.”

Il-President Vella temm id-diskors tiegħu b’appell biex jinkoraġixxi qraba u familjari tad-donaturi tad-demm, biex jieħdu l-eżempju tagħhom u jsiru huma wkoll donaturi regolari tad-demm.

Matul iċ-ċerimonja qasmu l-esperjenza tagħhom Kenneth Frendo (li waqqaf il-Fondazzjoni Smiling with Jerome) u Christine Grixti, filwaqt li s-Surġent Simon Schembri tkellem dwar id-diffikultajiet li għadda minnhom u kemm kien importanti d-demm biex baqa’ ħaj.

It-tema magħżula għal din is-sena hija ‘Demm Sigur għal Kulħadd’.  L-għan ta’ din it-tema huwa iktar nies jitħajru jsiru donaturi tad-demm u jagħtuh b’mod regolari bil-għan li l-provista tlaħħaq mal-bżonnijiet tal-pazjenti li jkunu jeħtieġu t-trasfużjoni tad-demm.

Iċ-ċerimonja saret fil-Palazz tal-Verdala u kienet organizzata mis-Servizz Nazzjonali tat-Trasfużjoni tad-Demm taħt il-Patronċinju tal-President ta’ Malta.


‘Għadna ppreparati u lesti biex inħaffru mina taħt il-Belt Valletta’

Il-Kap Eżekuttiv tal-AX Group jittama li fix-xhur li ġejjin ikunu solvuti ‘problemi’ li jista’ jkun hemm fil-proċeduri u li qed iwaqqfu l-proġett ta’ tħaffir ta’ mina taħt il-Belt, biex servizz ta’ trasport bil-baħar jgħaqqad lil Tas-Sliema mal-Kottonera

Fl-aħħar ġimgħat instema’ ħafna dwar il-mina li se tkun qed tinbena bejn Malta u Għawdex iżda donnu ntesiet mina oħra li kellha titħaffer taħt il-Belt Valletta biex tgħaqqad Tas-Sliema mal-Kottonera permezz ta’ servizz ġdid ta’ trasport bil-baħar.

Iżda din il-ġimgħa, il-gazzetta ILLUM tkellmet mal-Kap Eżekuttiv tal-kumpanija AX Group, Michael Warrington, li kkonferma li għadhom ippreparati u lesti biex iwettqu dan il-proġett.

Anke jekk it-tir kien li dan il-proġett ikun lest u jkun jiffunzjona sal-2018, is-sena li fiha l-Belt Valletta kienet qed iġġorr it-titlu tal-Kapitali Ewropea tal-Kultura,  kollox jindika li ftit li xejn kien hemm żviluppi dwar din il-mina.

Kemm Projects Malta u anke l-Ministeru għat-Turiżmu qalu mal-gazzetta ILLUM li preżentament għadhom għaddejjin in-negozjati bejn il-Gvern u l-kumpanija privata.

Anke jekk la Projects Malta u lanqas il-Ministeru ma rreferew għall-ebda problema, fil-kummenti tiegħu ma’ din il-gazzetta, Michael Warrington qal li wieħed jittama li “jekk hemm xi problemi fil-proċedura li qed iwaqqfu dan il-proġett,” dawn ikunu riżolti fix-xhur li ġejjin, għax fi kliemu, l-AX Group jemmen ħafna f’dan il-proġett.

Mistoqsi jekk sarux studji dwar din il-mina, Warrington saħaq li saru “bosta studji” u li jkopru l-aspetti kollha ta’ dan il-proġett, inkluż dawk marittimi, tekniċi u finanzjarji.

Fi kliemu, dawn kollha wrew li dan il-proġett jista’ jsir.

Iżda aktar minn hekk, fakkar li meta l-UNESCO, f’Marzu tal-2017, tat l-approvazzjoni tagħha għal dan il-proġett, ibbażat id-deċiżjoni tagħha fuq ir-riżultati ta’ dawn l-istudji.

Meta mistoqsi x’inhuma l-passi li jmiss, Warrington saħaq li fadal jiġi ffirmat il-ftehim tal-konċessjoni mal-Gvern iżda wara jkun jonqos ukoll l-approvazzjoni mill-Awtorità tal-Ippjanar biex ix-xogħol ikun jista’ jibda.

Ftit jiem wara li l-UNESCO tat l-approvazzjoni tagħha, iċ-Chairperson tal-AX Group, Anġlu Xuereb, kien saħaq li l-ftehim se jkun iffirmat “dalwaqt,” għax fi kliemu kienu qed jistennew biss l-approvazzjoni tal-UNESCO.

F’Settembru tal-2017, waqt konferenza tal-aħbarijiet li matulha l-Gvern kien ħabbar investiment ta’ €24 miljun għar-riġenerazzjoni tan-naħa t’isfel tal-Belt Valletta, il-Ministru Konrad Mizzi kien reġa’ semma l-konċessjoni u qal li din se tkun iffirmata “fil-ġimgħat li ġejjin.”

Minkejja dan, sal-lum dan il-kuntratt għadu ma ġiex iffirmat.

Jekk il-kuntratt ikun iffirmat u l-Awtorità tal-Ippjanar tapprova dan il-proġett, il-Kap Eżekuttiv saħaq li l-AX Group jinsab kunfidenti li jlesti l-mina fi żmien 18-il xahar mill-approvazzjoni.

Meta ssemma għall-ewwel darba dan il-proġett?

L-AX Group kienet l-unika kumpanija li rrispondiet għal sejħa ta’ interess, maħruġa minn Projects Malta fl-2015, għad-disinn, il-bini u t-tħaddim ta’ modi differenti ta’ trasport fil-Port il-Kbir u fiż-żoni ta’ madwar il-port ta’ Marsamxett.

Fost oħrajn, din is-sejħa kienet tispeċifika li l-proġetti kellhom mhux biss ikunu effiċjenti u effettivi iżda lanqas ma jkunu jinkludu karozzi.

Fi kliem sempliċi, l-AX Group qed jipproponi t-tħaffir ta’ mina fil-livell tal-baħar, liema mina tgħaddi minn taħt il-Belt Valletta u li minnha jgħaddu l-laneċ li jgħaqqdu Tas-Sliema mal-Kottonera.

X’nafu sa issa dwar din il-mina?

Iċ-Chairperson tal-AX Group, Anġlu Xuereb, kien spjega kif is-servizz ta’ trasport bejn Tas-Sliema u l-Belt u bejn il-Belt u l-Kottonera se jibqa’ jeżisti iżda l-passiġġiera se jkunu jistgħu wkoll jaqsmu minn Tas-Sliema u l-Kottonera u viċi-versa billi jibqgħu fuq il-lanċa.

Spjega kif apparti minn hekk, persuni li jkunu jridu jaqsmu minn Tas-Sliema għall-Belt, minflok jieqfu Marsamxett, ikunu jistgħu jieqfu l-Port il-Kbir u jitilgħu l-Belt permezz tal-lift tal-Barrakka u b’hekk jiffrankaw t-tlajja’ li l-Belt hija tant magħrufa għalihom.

It-tir tal-AX Group huwa li jkun hemm żewġ laneċ, u lanċa oħra f’każ li jkun hemm bżonn.

Mill-pjanti u l-pjanijiet li ppreżenta l-AX Group, din il-mina għandha tkun wiesgħa seba’ metri, twila 800 metru u bil-vjaġġi minn Tas-Sliema għall-Kottonera u viċi-versa jieħdu madwar 20 minuta kull wieħed.

Il-proġett għandu jiswa mat-€12-il miljun.

Għal dan il-proġett kellhom ikunu involuti wkoll l-inġiniera barranin li ħadmu fuq il-mini li saru bħala parti mill-proġett nazzjonali għat-taffija mill-għargħar.

Għalfejn kien hemm bżonn l-approvazzjoni tal-UNESCO?

Minħabba l-fatt li l-Belt Kapitali hija fuq il-lista tal-Organizzazzjoni tal-Ġnus Magħquda għall-Edukazzjoni, ix-Xjenza u l-Kultura (UNESCO), proġett bħal dan,  li se jara t-tħaffir ta’ mina taħt il-Belt Valletta, kellu bżonn l-approvazzjoni tagħha.

Fid-deċiżjoni tagħha, il-UNESCO kienet iddeċidiet li dan il-proġett mhuwiex ta’ theddida għall-wirt storiku u arkitettoniku li bih hija mżejna l-Belt Valletta.

Fil-fatt, Xuereb kien spjega wkoll kif fid-disinn tal-mina kienet ingħatat attenzjoni partikolari biex din ma tgħaddix minn taħt is-sotterranji tal-Belt u minn taħt bini ieħor importanti.

Il-Ministru għat-Turiżmu Konrad Mizzi, li taħtu taqa’ l-Aġenzija Projects Malta, kien saħaq li permezz ta’ dan il-proġett, il-Gvern kien se jkun qed iwettaq wegħda oħra, jiġifieri li jiffaċilita t-trasport fil-Belt b’mezzi varji.

Apparti l-Ministru Mizzi, il-proġett kien qed ikun imbuttat ukoll mill-Ministru Joe Mizzi li fi żmien li tħabbar il-proġett kien Ministru għat-Trasport.

Il-gazzetta ILLUM bagħtet tistaqsi lill-Ministeru għat-Trasport, li issa huwa f’idejn il-Ministru Ian Borg, dwar il-progress li sar dwar dan il-proġett.

Madanakollu, il-Ministeru talabna ngħaddu kwalunkwe mistoqsija dwar dan il-proġett lill-Ministeru għat-Turiżmu.


Il-PN jivvota kontra l-ħatra ta' Karl Izzo bħala Ambaxxatur ta' Malta għall-Montenegro

Il-PN jisħaq li l-kriterju tal-għażla għandu jkun aktar bbażat fuq l-esperjenza u l-kompetenza u mhux fuq il-prattika tal-ħbieb tal-ħbieb

Il-membri tal-Oppożizzjoni fil-Kumitat Permenenti dwar il-Ħatriet Pubbliċi, vvutaw kontra l-ħatra ta' Karl Izzo bħala Ambaxxatur ta' Malta mhux resident għall-Montenegro.

Fi stqarrija, il-PN saħaq li din n-nomina ma tilħaqx il-livell li huwa mistenni fir-rappreżentanza diplomatika

“Il-kriterju tal-għażla għandu jkun aktar bbażat fuq l-esperjenza professjonali, kompetenza u formazzjoni f'din il-linja u mhux fuq il-prattika żbaljata u anti-meritokratika tal-ħbieb tal-ħbieb,” saħaq il-Partit Nazzjonalista.

Fl-istqarrija, il-PN saħaq li l-Montenegro huwa pajjiż importanti fi ħdan l-familja Ewropea u membru futur tal-Unjoni Ewropea waqt li ffakkar li pajjiżna diġà ta l-appoġġ tiegħu għal din il-kandidatura direttament u pubblikament.

“Il-membri fi ħdan dan il-kumitat jidhrilhom għalhekk li din d-deċiżjoni hija waħda żbaljata u tindika li l-Ministru tal-Affarijiet Barranin tilef d-direzzjoni t-tajba u qiegħed jixħet f'dell ħidma diplomatika kostanti u sostnuta,” temm jgħid il-PN.


Traffikant tad-droga b'akkużi ta' pedofelija jingħata l-ħelsien mill-arrest

...wara sitt xhur taħt arrest preventiv. Il-Qorti tasal għal din id-deċiżjoni minħabba li l-Prosekuzzjoni ma resqitx xhieda

Raġel akkużat bi traffikar tad-droga u li kellu fil-pusses tiegħu pornografija tat-tfal, ingħata l-ħelsien mill-arrest wara li kien ilu jinżamm taħt arrest preventiv għal sitt xhur.

Ir-raġel li għandu 41 sena u jgħix Birżebbuġa kien arrestat nhar id-29 ta' Awwissu tas-sena l-oħra wara rejd mill-pulizija, fil-garaxx tiegħu.

Hu kien diġa ngħata ħelsien mill-arrest fuq offiża separata.

Il-Qorti sostniet illi tat biżżejjed żmien biex il-Prosekuzzjoni ttella' x-xhieda, speċjalment tfal, imma dan għadu ma ġarax.

Il-Qorti qalet illi fin-nuqqas ta' spjegazzjoni għal dan mill-Avukat Ġenerali, l-arrest tiegħu kien eżawrit.

Għalhekk tat lill-akkużat l-ħelsien mill-arrest fuq depożitu ta' €5,000 u garanzija personali ta' €20,000.

LAvukat Roberto Montalto kien qed imexxi d-difiża.


'Jeħtieġ qafas legali biex il-Kummissarju għat-Tfal jiddefendi d-drittijiet tat-tfal' - PD

Il-PD saħaq li Malta għad ma għandhiex qafas legali li jiddefendi d-drittijiet ta’ kull tifel u tifla mill-Kummissarju għat-Tfal

“L-Istat għandu jkollu liġijiet tajbin u effettivi li jassiguraw il-benessere u żvilupp tat-tfal.”

Hekk saħaq il-Partit Demokratiku fi stqarrija wara li lbieraħ, il-Kap tal-Partit Demokratiku Godfrey Farrugia qal fil-Parlament li Malta għad ma għandhiex qafas legali li jiddefendi d-drittijiet ta’ kull tifel u tifla mill-Kummissarju għat-Tfal.

Huwa għalhekk li l-Partit Demokratiku qed jisħaq li wasal iż-żmien li l-Kummissarju għat-Tfal tkun tista’ tindirizza d-drittijiet ta’ tfal individwali b’qafas legali wkoll.

“Rappreżentazzjoni legali mill-Uffiċċju tal-Kummissarju għal tifel jew tifla f’pożizzjoni vulnerabbli ma jistax jingħata legalment, anki jekk il-Konvenzjoni li ffirmat Malta 30 sena ilu jirreferi għalih,” stqarr il-PD.

Min-naħa tagħhom il-kandidati tal-PD għall-Parlament Ewropew, Camilla Appelgren u Anthony Buttigieg saħqu li t-tfal għandhom dritt għal protezzjoni, li jesprimu l-opinjoni tagħhom, li jkollhom edukazzjoni tal-Istat u kura medika.

“L-ebda awtorità ma tista’ tinnega d-drittijiet tat-tfal, aktar u aktar fl-edukazzjoni.

Il-burokrazija m’għandha qatt tinnega aċċess għal skola partikolari f’ċirkostanzi hekk speċjali,” komplew jisħqu l-kandidati.


Ħadd ma jweġġa' meta trakk tal-iskart jieħu n-nar

Trakk tal-iskart ħa n-nar huwa u tiela' Triq l-Imġarr f'Għajnsielem.

Mill-ewwel informazzjoni jirriżulta li ħadd ma weġġa' f'dan l-inċident bil-membri tal-Protezzjoni Ċivili jikkontrollaw in-nirien f'qasir żmien.

Għadu mhux magħruf x'wassal biex it-trakk jieħu n-nar.

Għal xi ħin it-triq kellha tingħalaq għat-traffiku.


Il-GRTU tgħid li sidien ta' pompi tal-petrol qed ikunu mhedda minħabba l-istrajk

Il-GRTU twissi illi se tipproteġi lill-membri tagħha minn dak li qed issejjaħlu bħala kuntatt mill-kumpanija Enemed, b'theddid...

"Bosta pompi tal-Petrol li issiehbu fil-franchising tal-Enemed irrappurtaw li gew ikkuntatjati minn uffiċjali tal-Enemed biex jaraw dawn hux se jkunu qed jieħdu azzjonijiet mil-lejla u jekk iva, li se jkun hemm riperkussjonijiet fuqhom."

Hekk sostniet il-GRTU fi stqarrija ilejla hekk kif bdew azzjonalijiet mill-istess unjin minħabba nuqqas ta' qbil mal-Gvern.

Il-GRTU kkundannat dan l-ghagir minn kumpanija "li suppost hi ndipendenti u li qiegħda tintuża għal skopijiet ulterjuri."  Il-GRTU kkonfermat li l-kuntratt tal-Enemed ma jistax iwaqqaf l-ebda pompa tal-petrol milli tissalvagwardja l-interessi tagħha u twettaq d-deċiżjonijiet li għandha bżonn għan-negozju tagħha.

Intant l-istqarrija ttemm tgħid li l-GRTU se tkun qieghda tieħu il-passi kollha neċessarji biex tipproteġi l-membri tagħha


Sitt snin ħabs għas-sidien ta' Palumbo misjuba ħatja b'rimi ta' skart kimiku perikoluż

Huma mistennija jappellaw din id-deċiżjoni mogħtija minn qorti f'Messina

Is-sid ta’ Palumbo Shipyards Antonio Palumbo u ibnu Raffaele, ingħataw sentenza ta’ sitt snin ħabs kull wieħed wara li nstabu ħatja li ramew b’mod illegali skart kimiku perikoluż.

Iż-żewġ negozjanti, kienu fost seba’ persuni misjuba ħatja minn Qorti f’Messina li ffaċilitaw ir-rimi ta’ tunnellati sħaħ ta’ skart kimiku li kien jintuża għat-tiswija tal-vapuri, bejn l-2011 u l-2013.

Skont rapporti, l-avukati tagħhom mistennija jappellaw mis-sentenza

Antonio Palumbo dejjem ċaħad l-akkużi tant li dejjem saħaq li l-akkużi kienu motivati politikament.

F’intervista ma’

The Times of Malta

fl-2013, Palumbo kien saħaq li l-każ huwa frott “is-sistema politika delikata,” fl-Italja.

Kollox beda meta uffiċjali Taljani kienu qablu l-materjal perikoluż mormi ma’ kampjuni ta’ materjali oħra fil-faċilità ta’ Messina ta’ Palumbo.

Il-każ kien wasal f’Malta wkoll fejn l-awtoritajiet kienu fetħu investigazzjoni fuq il-faċilità Maltija wara informazzjoni li kimiċi simili kienu ġew mormija f’Malta u midfuna taħt il-konkrit.

Wara diversi spezzjonijiet kien irriżulta li materjal simili għal dak misjub f’Messina kien preżenti wkoll f’kampjuni minn konkrit elevat mill-faċilità f’Malta.

Il-MaltaToday kienet saħansitra irrappurtat li l-investigazzjoni dwar dan kienet intemmet fl-2016 bl-Awtorità tal-Ippjanar u awtoritajiet oħra kienu għaddejin b’diskussjonijiet biex ikunu determinati l-passi li għandhom jittieħdu.


'Nippreferu noqtlu lilna nfusna milli mmorru lura l-Libja'; Aktar immigranti jistennew port

Madwar 100 immigrant ieħor ġew salvati minn bastiment tal-merkanzija li ngħata struzzjoni biex jeħodhom lura l-Libja

Il-bastiment Sea-Watch 3 ilu jumejn jistenna li jingħata port biex iniżżel għadd ta’ immigranti li salva u dan filwaqt li bastiment privat tal-merkanzija salva aktar immigranti hekk kif instabu fuq dgħajsa żgħira li kienet qed timtela’ bl-ilma.

Skont l-NGO Sea Watch, l-ekwipaġġ abbord is-Sea Watch 3, ikkuntatja kemm lill-awtoritajiet Taljani, Maltin, Libjani u Olandiżi jistaqsi fejn se jniżżel s-47 immigrant li għandu abbord.

Sa issa l-ekwipaġġ għadu bla tweġiba anke jekk, skont l-NGO, l-awtoritajiet Malta kkonfermaw li se jerġgħu jagħmlu kuntatt magħhom.

Jidher iżda, skont dak ippubblikat minn Sea Watch fuq Twitter, li l-bastiment tal-merkanzija, li salva madwar 100 immigrant, irċieva struzzjonjiet biex jieħdu l-immigranti lura l-Libja.

Saħqet li dan imur kontra l-liġijiet internazzjonali.

L-NGO kompliet tgħid li meta ndunaw li se jittieħdu l-Libja, żewġ immigranti abbord il-bastiment tal-merkanzija għamlu kuntatt magħha u qalulha li jippreferu jolqtu lilhom infushom milli jirritornaw f’pajjiżhom.

Email to MRCC

#Rome

, RCC

#Malta

and JRCC

#Libya

at 13:10, informing and asking who is in charge of coordination.

We request urgent assistance for those in distress.

Emails to

#Tripoli

bounce immediately.

#Malta

confirms on the phone that they will come back to us.


'Il-korpi regolatorji tal-industrija tal-bini m’għandhomx ir-riżorsi biex jaħdmu' - AD

'L-awtoritajiet regolatorji fl-industrija tal-bini, ħafna drabi jaġixxu qieshom kaxxa tal-ittri' jgħid l-AD

Waqt konferenza stampa dar il-kollass ta’ dar f’dawn l-aħħar jiem iċ-Chairperson ta’ Alternattiva Demokratika Carmel Cacopardo saħaq li l-AD lha s-snin tenfasizza li l-ilmenti tar-residenti fuq żvilupp mill-industrija tal-bini, ħafna drabi żvilupp intensiv f’żoni residenzjali, mhux mogħti piż u konsiderazzjoni biżżejjed.

"Bosta drabi huma l-awtoritajiet stess li jinjoraw dawn l-istess ilmenti.

Dan qed iwassal għal kwalità ta’ ħajja baxxa f’ambjent urban ikkontaminat," saħaq Cacopardo.

Cacopardo qal ukoll li, il-kollass ta’ tliet binjiet, tnejn minnhom fi tlett ijiem iktar kmieni din il-ġimgħa, assoċjat ma siti fejn qed isir iskavar, hu ta’ tħassib kbir, imma ma jissorprendiniex.

"Fortunatament ma kienx hemm imwiet, kuntrarju għall-passat qarib."

Dwar is-sospensjoni tal-Gvern ghall-permessi ta' twaqqigħ u iskavar, Cacopardo qal li, "dan jixhed li l-korpi regolatorji tal-industrija tal-bini m’għandhomx ir-riżorsi biex jagħmlu xogħolhom, u fil-fatt m’humiex jagħmluh."

Żied jgħid li din hux l-ewwel darba li ġraw dawn l-inċidenti u li ma ġrawx iktar minnhom hu mertu tal-parti l-kbira tal-operaturi u professjonisti fl-industrija tal-bini li jaħdmu b’attenzjoni.

Ċertament li mhux mertu tal-awtoritajiet li iktar iva milli le huma passivi wisq.

"L-awtoritajiet regolatorji fl-industrija tal-bini, ħafna drabi jaġixxu qishom kaxxa tal-ittri (letterbox): jirċievu rapporti u korrispondenza u ftit li xejn jaġixxu fuqhom u dwarhom."

Fi tmiem il-konferenza Cacopardo qal li, "ir-regolamenti ta’ emerġenza li ser jippubblika l-Gvern f’dawn il-ġranet jistgħu jimlew vojt temporanju.

Li hu meħtieġ mhux dan iżda riżorsi adegwati biex l-industrija tal-kostruzzjoni tkun sorveljata sewwa u l-ħin kollu.

Hu biss b’dan il-mod li dawk il-ftit li m’għandhomx rispett lejn il-komunità residenzjali fiz-zoni urbani tagħna jinġiebu f’sensihom."


'Neville Gafà pprova jħallas biex Libjani ma jixhdux kontrih'

Ikompli jinstema' l-libell miftuħ minn Neville Gafa dwar l-allegat każ ta’ tixħim għall-ħruġ tal-visas mediċi

Fil-Qorti nstema’ kif diversi Libjani kienu lesti biex jixhdu kontra l-uffiċjal fl-Uffiċċju tal-Prim Ministru Neville Gafà dwar l-allegat każ ta’ tixħim għall-ħruġ tal-visas mediċi, iżda rċevew theddid biex ma jagħmlux dan.

Kien Ivan Grech Mintoff li qal dan hekk kif kompla jinstema l-libell, miftuħ mill-istess Gafà, konta David Lindsay bħala editur ta’ The Malta Independent on Sund

Din kienet it-tieni darba li Grech Mintoff għamel dawn l-allegazzjonijiet, għalkemm din darba taħt ġurament.

Ara x'kien irraporta dan is-sit dakinhar li saru l-allegazzjonijiet fuq il-programm li l-istess Grech Mintoff imexxi.

Grech Mintoff qal li huwa jaf diversi Libjani li tpoġġew taħt pressjoni biex ma jixhdux konta l-istess Gafà.

Huwa allega li Gafà saħanistra pprova jħallashom biex dawn ma jagħtux ix-xhieda tagħhom dwar kif Gafà, allegatament talabhom il-flus biex joħroġilhom visas mediċi illi li kieku kienu jingħatawlhom b’xejn.

Grech Mintoff qal li saħansitra għandu ritratti ta’ Gafà fl-aħħar żjara tiegħu fil-Libja biex allegatament iħallas lil dawn il-persuni.

Gafà kien uffiċjal pubbliku tal-Fondazzjoni għas-Servizzi Mediċi qabel tkeċċa mid-Deputat Prim Ministru u Ministru għas-Saħħa Chris Fearne wara li sar magħruf li ppoża bħala l-mibgħut speċjali tal-Prim Ministru meta ltaqa’ ma’ uffiċjali għolja tal-Gvern Libjan.

Grech Mintoff spjega li b’kollox jaf 13-il Libjan li huma lesti jagħtu x-xhieda tagħhom iżda ma jafdawx lill-pulizija Maltija u għalhekk lesti biss jagħtu x-xhieda tagħhom direttament.

Huwa għamilha ċara li kienu huma li kkuntatjawh u mhux hu.

Insista li kellimhom fuq it-telefown u rrekordja l-konverzazzjoni bil-permess tagħhom.

Grech Mintoff qal li dawn il-persuni ħarġu stqarrijiet formali permezz ta’ affidavits u li taw ukoll id-dettalji personali tagħhom.

Huwa qal li teżisti traduzzjoni bl-Ingliż ta’ dawn l-istqarrijiet.

Il-Maġistrat Francesco Depasquale ordnalu biex jippreżenta dawn it-traduzzjonijiet mogħtija minn dawn il-Libjani u jiċċertifika wkoll li dawn huma veritiera.

Grech Mintoff informa wkoll lill-Maġistrat li l-Libjani lesti jixhdu permezz ta’ Skype.

Il-Maġistrat saħaq li dan jista’ jseħħ fis-seduta li jmiss iżda insista li jekk le se jkollu jmexxi 'l quddiem.

Il-każ ikompli f’Marzu.


Simon Schembri jinħatar uffiċjalment Surġent tal-Pulizija

Il-Ministru Michael Farrugia faħħar lil Schembri għall-ispirazzjoni u l-għaqda li rnexxielu jġib fil-Korp tal-Pulizija

Illum, Simon Schembri nħatar fil-kariga ta’ surġent waqt ċerimonja mmexxija mill-Ministru għall-Intern u s-Sigurtà Nazzjonali Michael Farrugia u l-Kummissarju tal-Pulizija Lawrence Cutajar.

Waqt id-diskors tiegħu, il-Ministru Farrugia qal li malli sar jaf bl-inċident li kien seħħ, żar lil Simon Schembri fl-Emerġenza u kull ġurnata li għaddiet ra lil Simon Schembri jaqleb għall-aħjar.

Huwa spjega li din il-kariga ngħatat lil Schembri minħabba l-ispirazzjoni u l-għaqda li rnexxielu jġib fil-Korp tal-Pulizija.

Fakkar ukoll fil-fondazzjoni mwaqqfa mill-istess Schembri li tgħin lill-membri tal-korpi dixxiplinati meta jkollhom bżonn l-għajnuna.

Min-naħa tiegħu, il-Kummissarju Lawrence Cutajar qal li ċ-ċerimonja hi importanti għall-Korp tal-Pulizija għax hi riżultat tax-xogħol li rnexxielu jikseb Simon Schembri wara l-inċident.

Qal li l-ħidma li wettaq Simon Schembri kienet ta’ ispirazzjoni kbira għalih u għall-membri kollha tal-Korp.

Il-Kap Eżekuttiv tal-Korp Angelo Gafà, uffiċjali għolja fil-Korp u s-Segretarju Permanenti tal-Ministeru Kevin Mahoney attendew għaċ-ċerimonja.


‘Niddeċiedu nerġgħux nagħmlu l-istess meta nkunu f’sitwazzjoni oħra ta’ salvataġġ’

L-ILLUM titkellem ma’ Sea-Watch. X’se tagħmel din l-NGO meta jkun hemm dgħajsa oħra f’nofs il-baħar? Giorgia Linardi twieġeb

L-ILLUM titkellem ma’ Sea-Watch.

Giorgia Linardi twieġeb

Fid-diskors tiegħu, wara li ġiet fi tmiemha l-kwistjoni dwar l-immigranti abbord il-bastimenti ta’ Sea-Watch, il-Prim Ministru Joseph Muscat wissa lill-għaqdiet non-governattivi biex dejjem jimxu mar-regoli u jobdu l-ordnijiet li jingħataw mill-awtoritajiet tal-pajjiż.

Il-ġimgħa li għaddiet l-ILLUM tkellmet ma’ Giorgia Linardi, il-kelliema ta’ Sea-Watch fl-Italja u staqsietha x’se tkun id-deċiżjoni tagħhom jekk xi darba fil-futur qarib jerġgħu jsibu ruħhom f’sitwazzjoni simili bħal dik li fl-aħħar nett spiċċat biex iddominat l-aħbarijiet lokali.

Hi ma offrietx risposta konkreta iżda sostniet li, “jekk nerġgħu nsibu ruħna f’sitwazzjoni simili bħal din se nkunu qegħdin nieħdu deċiżjoni dak il-ħin.

Nittamaw li d-deċiżjonijiet tagħna ma jerġgħux jirriżultaw f’proċeduri kriminali kontrina, kif diġà ġara fil-konfront tal-Kaptan Claus Peter Reisch u l-bastiment tagħna li spiċċa żgumbrat għal diversi xhur,” spjegat il-kelliema ta’ sea-watch.

Claus-Peter Reisch qed ikun akkużat fil-Qorti ta’ Malta b’reġistrazzjoni irregolari tal-bastiment, li permezz tiegħu kien salva 234 immigrant.

Hi kompliet tgħid li fil-każ tal-immigranti li għall-ewwel ma tħallewx jidħlu Malta, “din ma kinetx operazzjoni ppjanata iżda sitwazzjoni ta’ emerġenza fejn il-Kaptan tagħna talab li jistkenn fl-ibħra territorjali Maltin.”

‘Nifhmu l-pożizzjoni tal-Gvern Malti imma…’

Meta sab ruħu affaċċjat bi pressjoni sabiex l-immigranti abbord il-bastimenti jidħlu Malta Muscat kien qal li “mhux se jippermetti li Malta, tispiċċa ċ-ċentru fil-Mediterran tal-immigranti li jkunu salvati mill-NGOs umanitarji u li l-ebda pajjiż ieħor ma jkun iridhom.”

Għalhekk din il-gazzetta staqsiet lil Linardi jekk taħsibx li l-pożizzjoni hix waħda ġustifikata.

Linardi tirrispondi billi tgħid, “nifhmu l-pożizzjoni tal-Gvern Malti u nafu li Malta u l-Italja ma jistgħux jibqgħu jkunu responsabbli waħedhom mill-operazzjoni tas-salvataġġ fiċ-ċentru tal-Mediterran.

Għalhekk qegħdin nisħqu fuq dan l-approċċ ta’ responsabbiltà mill-pajjiżi kollha stati membri tal-UE.”

Minkejja din id-dikjarazzjoni, Linardi rrimarkat li, “hi tal-mistħija fuq livell umanitarju kif dawn in-nies tħallew għal ġranet sħaħ bejn sema u ilma.

Dan huwa każ li m’għandu qatt jerġa' jirrepeti ruħu,” saħqet il-kelliema ta’ Sea-Watch.

Linardi kompliet tgħid li “nittamaw li l-istati membri tal-UE jibdew jonoraw il-qbil li hemm u l-kelma li huma taw.

Għandna bżonn metodoloġija strutturali fuq livell Ewropew.

Il-kundizzjoni ta’ żbarkament ta’ dawn l-immigranti ħolqot preċident ikrah f’dan il-każ.”

‘Kieku ma ntlaħaqx qbil kollox kien se jisfaxxa fix-xejn f’temp ta’ jumejn’

Mal-ILLUM, il-kelliema ta’ Sea-Watch żvelat ukoll is-sitwazzjoni abbord il-bastimenti tal-għaqda.

“Is-sitwazzjoni kienet tal-biża’.

Kien hemm frustrazzjoni kbira fuq il-vapur.

Il-kaptan kien informani li jekk ma kienx se jintlaħaq ftehim kollox kien se jisfaxxa fix-xejn f’temp ta’ jumejn jew tlieta,” sostniet Linardi.

Hi tkompli tispjega kif, “kienet veru diffiċli sabiex nispjegaw lil dawn l-immigranti li l-Ewropa ma tridhomx ġewwa.

Kien hemm ħafna li meta saru jafu li mhumiex se jitħallew jidħlu ġewwa Malta, bdew jirrifjutaw l-ikel u t-trattament mediku.”

Finalment, nhar id-9 ta’ Jannar, il-Prim Ministru Joseph Muscat ħabbar li: il-Ġermanja, Franza, il-Portugall, l-Irlanda, ir-Rumanija, il-Lussemburgu, l-Olanda u l-Italja kollha qablu li jaċċettaw numru ta’ immigranti.

Min-numru kollha ta' immigranti li ġew salvati, fosthom 249 immigrant li ġew salvati mill-forzi tal-ordni Maltin f’lejliet l-ewwel tas-sena, Malta ħadet 74 persuna.

“Ħadna r-ruħ meta l-Prim Ministru Malti ħabbar id-deċiżjoni li dawn l-immigranti jitħallew jidħlu Malta.

Il-voluntiera u l-membri kollha ta’ Sea-Watch għamlu biċċa xogħol tajba ħafna,” temmet tgħid il-Kelliema ta’ Sea-Watch.

Intant, bħalissa numru ta' immigranti oħra jinsabu abbord il-bastiment Sea-Watch 3 jistennew li jingħataw port sigur.

Madwar 100 immigrant ieħor ġew salvati minn bastiment tal-merkanzija.


‘Tar-restoranti ilhom biex iqaċċtuna … kieku jistgħu anke fil-baħar jitfgħu l-imwejjed’

L-ILLUM iżżur ir-raħal pittoresk ta’ Marsaxlokk bl-għan li titħaddet ma’ diversi bejjiegħa tal-Monti dwar din id-deċiżjoni li l-Monti jżarma fit-3pm

Is-Sibt li għadda, f’referendum lokali x-Xlukkajri vvutaw sabiex il-monti tal-Ħadd tal-istess lokalità jibda jżarma fit-tlieta ta’ waranofsinhar.

L-ILLUM żaret ir-raħal pittoresk ta’ Marsaxlokk bl-għan li titħaddet ma’ diversi bejjiegħa tal-Monti dwar din id-deċiżjoni.

‘Jekk inżarmaw aħna tal-monti u minflok joħorġu l-imwejjed tar-restoranti se niġu ċikku briku’

Wieħed mill-bejjiegħa li tkellmu mal-ILLUM qal li għalkemm huwa normalment iżarma qabel is-2pm u għalhekk id-deċiżjoni tas-Sibt ma tantx se taffettwah, xorta waħda għandu riżervi kbar.

“Jien sat-3pm inkun żarmajt.

Noqgħod Marsaxlokk stess, sabiħ li hawnhekk ikun spazju miftuħ,” saħaq dan il-bejjiegħ.

Minkejja dan, hu qal li, “il-problema hi li jekk lilna se jġegħluna nżarmaw fit-3pm, imbagħad tar-restoranti se jimlew kulm’hawn bl-imwejjed u siġġijiet se niġu ċikku briku,” irrimarka Josef.

Staqsejt lill-bejjiegħ jekk din hix problema rikorrenti.

Hu kien pront iwieġeb, “iva, ikollhom 10 imwejjed u jridu jdaħħlu d-doppju.

Ġieli jitfgħu l-imwejjed sax-xifer ta’ fejn l-baħar.

Jiġi sajjied lanqas ikun jista' jtella’ l-affarijiet tiegħu.

Hawn bżonn ta’ ħafna infurzar u regolamenti mhux abbandun totali,” saħaq dan il-bejjiegħ.

Żied jgħid li, “min iżomm id-dixxiplina jrid ikun sod u mhux jikkorrompi ruħu b’ħuta jew kafè.”

“B’din id-deċiżjoni Marsaxlokk spiċċa maqsum fi tlieta”

Nikos, bejjiegħ ieħor li ilu għomru u żmienu jaħdem f’dan il-monti sostna ma’ din il-gazzetta li skontu, “din id-deċiżjoni ħolqot diviżjoni fir-raħal ta’ Marsaxlokk.”

“Bil-vot tal-ġimgħa l-oħra, ir-raħal ta’ Marsaxlokk spiċċa maqsum fi tlieta.

Fuq naħa għandek tar-restoranti, fuq in-naħa l-oħra għandek ir-residenti u fl-aħħar nett għandek lilna tal-monti,” spjega Nikos.

Skontu, “kien żball kbir min-naħa tal-awtoritajiet ikkonċernati li għal ftit voti ħadu deċiżjoni li finalment se taffettwa l-għixien tan-nies.

Kif jista’ xi ħadd qatt jivvota fuq xi ħaġa li se taffettwa l-ħobża ta’ kuljum ta’ xi ħadd ieħor?” temm jistaqsi dan il-bejjiegħ.

Fuq il-kwistjoni tar-restoranti, dan il-bejjiegħ stqarr li, “huwa veru li xi ftit minnhom iridu jqaċċtuna minn hawn u li kieku jistgħu anke fil-baħar jitfgħu l-imwejjed però minkejja dan ma tistax titfa’ lil kulħadd fl-istess keffa,” sostna Nikos.

“Normalment inkunu lanqas għadna żarmajna u diġà jiġu biex jarmaw l-imwejjed”

Bejjiegħ ieħor li tkellem mal-ILLUM kellu kummenti simili għall-bejjiegħa l-oħra li tkellmu magħna.

“Bħala ħin ma tantx taffettwani għaliex l-affarijiet tiegħi nista’ nerfagħhom u nipprova nbigħhom darb’oħra.

Però min ibigħ il-ħut ovvjament li se taffettwahom peress li dak li jkollhom armat iridu jbigħuh,” spjega dan il-bejjiegħ.

Hu kompla għid li skontu, “ħafna kienu favur li l-monti jżarma fit-3 ta’ waranofsinhar biex ikunu jistgħu joħorġu l-imwejjed u s-siġġijiet.

Sikwit ikollna argumenti ma’ tar-restoranti.

Ġieli jagħlquk bl-imwejjed.”

Dan il-bejjiegħ żvela mal-ILLUM li huma bħala bejjiegħa kemm-il darba ppruvaw jindirizzaw din il-problema.

“Konna qabbadna diversi avukati u periti li ħallasna minn butna stess sabiex naslu għal pjan aħjar.

Darba minnhom għamilna pjanta sabiex inkunu nistgħu noqogħdu t-tnejn li aħna.

L-imwejjed kienu ġejjin mal-bankina u aħna konna sejrin biswit iċ-ċinta tal-baħar.

Ma kinetx għoġbithom għaliex ‘ngħattu l-veduta.’

Allura għamilnieha bil-kontra, però din ma għoġbithomx lanqas għax skonthom ‘ma setgħux jaraw l-imwejjed u s-siġġijiet’,” temm jirrakkonta dan il-bejjiegħ partikolari.

‘Il-monti kien hawn qabel ir-restoranti’

Bejjiegħ ieħor li sema’ l-konverżazzjoni preċidenti u li dlonk qabeż jgħid li, “il-monti kien qabel ir-restoranti.

Dawn kibru fil-popolarità għaliex in-nies kienu jżuru l-monti.

Issa l-ironija li jridu jqaċċtuna minn hawn u jagħmlu l-imwejjed,” saħaq dan il-bejjiegħ

Żied jgħid kif skontu, “in-nies jieħdu gost bih il-monti.

Mhux biss it-turisti li huwa popolari ferm magħhom iżda anke l-Maltin.

Ħafna minnhom jiġu hawn jieħdu belgħa kafè u jimlew il-ġurnata tagħhom.”


Tħallix it-tank qoxqox...wara s-6pm mhux se ssib minn fejn tagħti l-fjuwil

Il-pompi tal-petrol se jkunu qed jagħtu l-petrol biss fil-ħinijiet tal-ftuħ iżda wara s-6pm is-servizz awtomatiku mhux se jkun disponibbli

Jekk int wieħed jew waħda minn dawk li tħallu l-bozza tal-petrol tixgħel qabel tagħti l-petrol, din id-darba aħjar taħsiblu hekk kif mil-lejla, wara s-6pm, mhux se ssib minn fejn timla’ l-karozza.

Ilbieraħ, waqt laqgħa tal-GRTU, l-operaturi tal-pompi tal-petrol qablu li joffru biss is-servizz fil-ħinijiet li jkunu miftuħa u kif jagħlqu, is-servizz awtomatiku mhux se jkun disponibbli.

Il-GRTU, flimkien mal-operaturi, qablu dwar din l-azzjoni hekk kif taħdidiet mal-Gvern dwar għajnuna finanzjarja li jeħtieġu s-sidien tal-pompi, ma ħallew l-ebda frott.

Fil-fatt, il-GRTU ħabbret li dawn il-miżuri se jibqgħu fis-seħħ sakemm jintlaħaq ftehim.

Il-kwistjoni hija dwar €21 miljun li huma meħtieġa biex il-pompi tal-petrol f’Malta u Għawdex jkunu jistgħu jkunu konformi mad-Direttiva tal-Unjoni Ewropea għall-2020.

Minn studji li wettqet il-GRTU fl-2014, jirriżulta li 80 minn 90 pompa tal-petrol għandhom bżonn ibiddlu t-tagħmir kollha tagħhom, inkluż il-tankijiet tal-ħażna, biex ikunu konformi mad-Direttiva.

Il-GRTU qed titlob lill-Gvern biex jagħti l-appoġġ tiegħu lis-sidien, bit-taħdidiet dwar dan ilhom għaddejja mill-2014.

Intant, fi stqarrija maħruġa l-ġimgħa li għaddiet, il-Gvern qal li fl-2011, l-Awtorità għar-Riżorsi, ippermettiet żieda fil-profitti mill-bejgħ tal-fjuwil sakemm is-sidien jinvestu fil-pompi tagħhom.

Il-Gvern qal li ma jistax jaċċetta l-proposti tal-GRTU għax dawn ifissru żieda fil-prezz tal-fjuwil li jaqbeż il-prezz internazzjonali.

Is-sidien qablu wkoll li ma jħallsux il-ħlas tal-liċenzji tal-pompi tal-petrol lir-Regolatur għas-Servizzi tal-Enerġija u l-Ilma.


‘L-Għawdxin marru tajjeb għal-lampuki. Aħna x-Xlukkajri le’

L-ILLUM tmur Marsaxlokk biex tistaqsi lil diversi sajjieda fuq l-istaġun tal-lampuki li issa dalwaqt jiġi fi tmiemu

F’Diċembru li għadda tħabbar li l-Kummissjoni Ewropea (KE) laqgħet it-talba tal-Gvern Malti sabiex l-istaġun tal-lampuki jiġi estiż minħabba l-kundizzjonijiet meteoroloġiċi li affettwaw l-istaġun għas-sajjieda Maltin, fejn għal ħafna ġranet dan is-sajd ma setax isir.

B’hekk l-istaġun tal-lampuki se jiġi estiż sal-aħħar ta’ dan ix-xahar.

Fid-dawl ta’ dan kollu, din il-gazzetta marret Marsaxlokk u tkellmet ma’ diversi sajjieda fuq l-istaġun tal-lampuki.

Lil dawn is-sajjieda l-ILLUM staqsiethom għall-opinjoni tagħhom fuq l-estensjoni li ngħatat mill-KE, jekk kienx staġun ta’ suċċess għalihom u jekk il-lampuka għadhiex ħuta popolari mal-Maltin.

“Jekk skoprew fuq kollox, fuq il-lampuka għadhom ma skoprewx”

Wieħed mis-sajjieda li l-ILLUM tkellmet miegħu fir-raħal pittoresk ta’ Marsaxlokk saħaq li, “is-sajjieda Xlukkajri ma tantx marru tajjeb dan l-istaġun.

L-aħjar li marru kienu s-sajjieda Għawdxin, għaliex il-ħuta tibda l-vjaġġ minn hemm u tispiċċa hemmhekk stess.”

L-istess qal sajjied veteran li skontu, “minkejja li s-sajjieda Għawdxin marru tajjeb speċjalment bl-estensjoni tal-KE, dawk il-lampuki kbar li qabdu se jaffetwaw il-ħażna tas-sena d-dieħla għaliex dik kollha se tfisser anqas bajd u allura anqas lampuki,” saħaq is-sajjied.

Minkejja dan, mal-ILLUM huwa stqarr li, “il-lampuka m’għadhiex ħuta li ħafna minna għadhom joħorġu għaliha.

Fl-istadju bikri tal-istaġun tajba għax iġġib il-flus, imma mbagħad ma trendix.

Apparti l-fatt li, jekk l-istudjużi skoprew fuq kollox, fuq il-lampuka ma skoprewx,” għax skontu, din il-ħuta hija “miġnuna u fiha x-xogħol,” irrimarka dan is-sajjied bi tbissima fuq fommu.

Fost il-konverżazzjonijiet varji li din il-gazzetta kellha mas-sajjieda Xlukkajri, jidher biċ-ċar li ftit huma s-sajjieda li llum il-ġurnata qegħdin jiddedikaw il-maġġorparti tas-sajda tagħhom għal-lampuki.

Karm li flimkien ma’ ħuh ilhom għexieren ta’ snin joħroġu biex jaqilgħu l-ħobża ta’ kuljum minn fuq il-baħar spjega din it-tendenza li tidher komuni fost dawn is-sajjieda, “trid ħafna xogħol u nies.

Qabel konna noħorġu però llum jien u ħija qegħdin immorru għall-ħut ieħor speċjalment il-pixxispad.”

L-istess qalet, sidt restorant prominenti fl-istess lokalità; “ir-raġel tiegħi sajjied, m’għadux imur għalihom, naqsu ħafna u fiha x-xogħol.”

Filwaqt li żiedet tgħid li, “l-estensjoni tal-istaġun għamlet ħafna ġid għas-sajjieda u n-negozju tar-restoranti.”

“F’dan ix-xogħol m’għandekx arloġġ”

Intant, sajjied ieħor li tkellem ma’ din il-gazzetta sostna li, “ix-xahar estensjoni li ngħatat mill-Gvern Malti kien pass tajjeb.

F’dan ix-xogħol m’għandekx arloġġ.

M’intix se tidħol tagħmel ‘punch in’ u ‘punch out’, ġieli konna sejrin tieġ u biddilt u mort fuq il-baħar.”

Mistoqsi jekk kienx staġun suċċess għal-lampuki, dan is-sajjied saħaq li skontu, “is-sajjieda ta’ San Pawl, il-Mellieħa u Għawdex marru tajjeb ħafna però dan ix-xahar kien ta’ suċċess ukoll għal ftit minna li għadhom joħroġu għal-lampuki.

Fil-Milied kien hawn minn qabad ħafna, wieħed partikolari qabad mal-400 kaxxa,” qal dan is-sajjied.


Alfred Sant jipproponi żieda ta' 5% fil-paga minima madwar l-Ewropa kollha

Sant qal dan waqt skambju ta’ ideat ma’ Nadia Calviño, Ministru tal-Ekonomija u l-Intrapriżi ta’ Spanja

Il-Kap tad-delegazzjoni Maltija Laburista tal-Parlament Ewropew, Alfred Sant, qal li l-pajjiżi kollha taż-żona ewro għandhom jaqblu dwar żieda ta' 5% fil-paga minima fl-Ewropa kollha.

Huwa għamel din il-proposta waqt skambju ta’ ideat ma’ Nadia Calviño, Ministru tal-Ekonomija u l-Intrapriżi ta’ Spanja fil-Kumitat Ekonomiku u Monetarju (ECON) fil-Parlament Ewropew fi Brussell.

Alfred Sant saħaq li l-prospetti ta’ tkabbir fiż-żona ewro qed jitilfu mis-saħħa tagħhom u l-inċertezzi qed jikbru minabba diversi fatturi, inkluż il-Brexit.

"Għalkemm inħolqu l-impjiegi, il-kundizzjonijiet tax-xogħol għal ħafna nies mhumiex sodisfaċenti.

Is-sentiment ġenerali huwa li l-livelli ta’ għixien ma sarux aħjar speċjalment għal dawk li jaqilgħu l-inqas," saħaq Sant.

"Xi wħud saħansitra qed jgħidu li l-ideali ta’ Ewropa soċjali intilfu fuq il-karta."

“Ir-regoli taż-żona ewro qed iservu ta’ brejkijiet għall-investiment pubbliku speċjalment meta l-gvernijiet ikollhom bżonn, kif għandhom bżonn issa, jirreaġixxu għall-aspettazzjonijiet tan-nies għal kundizzjonijiet soċjali aħjar.

Minflok qed naraw lill-gvernijiet jagħtu benefiċċji soċjali aħjar minħabba irvellijiet fit-toroq jew minħabba l-elezzjonijiet Ewropej imminenti, iż-żona ewro tista’ tikkoordina risposta soċjali, bħal dik li taqbel dwar żieda ġenerali ta’ 5% tal-paga minima fl-Ewropa kollha?” saħaq l-MEP.

Il-Ministru Spanjol, fit-tweġiba tagħha, qalet li għandu jkun hemm bilanċ bejn ir-responsabbilità fiskali u l-benesseri soċjali ġenerali.

Qalet ukoll li huwa importanti li l-istituzzjonijiet Ewropej u nazzjonali jaħdmu għaċ-ċittadini u li ċ-ċittadini jkunu konxji ta’ dan.


Il-Kumitat tal-PN fil-Mellieħa jgħid li mhux minnu li talab lit-tmexxija biex tirriżenja

Il-Kumitat sezzjonali saħaq li hu kien qed jisħaq li għandha tinġarr ir-responsabbiltà kollettiva

Il-Kumitat Sezzjonali tal-Partit Nazzjonalista fil-Mellieħa saħaq li mhux minnu li talab lit-tmexxija tal-Partit Nazzjonalista biex terfa' r-responsabbiltà jew tirriżenja.

Fi stqarrija, il-Kumitat qal li “mhu sorpriż xejn bit-tgħawwiġ ta' fatti mill-ittra li ntbagħtet lid-Deputati Parlamentari kollha tal-partit.”

Il-Kumitat Sezzjonali Mellieħi insista li fl-ittra li bagħat talab li tinġarr ir-responsabbiltà kollettiva u li ssir diskussjoni interna fi ħdan il-Grupp Parlamentari.

Dan biex jittieħdu l-passi meħtieġa u jinstabu s-soluzzjonijiet għall-ġid tal-Partit Nazzjonalista u tal-pajjiż.

Ilbieraħ, il-Kumitat Sezzjonali Mosta bagħat ittra pjuttost bi kliem iebes lit-tmexxija tal-Partit Nazzjonalista u lid-Deputati.


Il-PD jitlob għal laqgħa urġenti tal-Kumitat Parlamentari tal-Ambjent u l-Ippjanar

Fi stqarrija, il-D saħaq li l-ftehim mal-Corinthia għandu jkun diskuss b'urġenza l-ġimgħa d-dieħla

Il-Partit Demokratiku kiteb lill-President tal-Kumitat tal-Ambjent u l-Ippjanar tal-Iżvilupp, id-Deputat Alex Cassar, fejn talab li ssir laqgħa b’urġenza l-ġimgħa d-dieħla dwar l-iżvilupp prtopost ta’l-International Hotel Investments (IHI).

L-ittra, miktuba minn Marlene Farrugia li hija r-rappreżentanta tal-PD fuq il-kumitat saħqet li l-aħħar laqgħa ssejħet nhar l-10 ta’ Diċembru u insistiet li l-iżvilupp propost fix-xatt tal-Bajja ta’ San Ġorġ għandu jiġi diskuss b’urġenza “b’mod partikolari għall-mod kif se jsir ir-riklamazzjoni tal-baħar u l-effett negattiv tal-impatt soċjali u ambjentali tal-proġett propost.”

“Għal jista’ jkun hemm xi raġuni moħbija għad-dewmien ta’ ċertu affarijiet fuq l-aġenda, inkluż dawk li ressaq il-Partit għad-diskussjoni, bħal pereżempju il-Policy tal-Pompi tal-Petrol, u li nirrevedu l-Policy Rurali?” staqsiet ukoll il-kandidat għall-Parlament Ewropew Camilla Appelgren.

Intant, ilbieraħ numru  ta’ għaqdiet, gruppi tar-residenti u tliet Kunsilli Lokali kitbu lid-Deputat Alex Muscat, biex jitolbu laqgħa urġenti tal-Kumitat dwar il-konċessjoni imminenti ta’ drittijiet fuq l-art u l-ambjent lill-grupp Corinthia (IHI).

Nhar il-Ħadd li għadda, il-gazzetta ILLUM irrappurtat li dan il-ftehim prospettiv qed iħasseb ukoll għadd ta’ Deputati tal-Gvern li qed jagħmlu pressjoni biex jinbidel.

Aqra aktar dwar dan l-iżvilupp propost u l-ftehim billi tagħfas hawn.


‘L-obeżità hija sensiela ta’ bombi żgħar li jtellfuk fil-ħajja ta’ kuljum’ - Mattheus Grasso

L-ILLUM titkellem ma' Mattheus Grasso, żagħżugħ li s-saħħa fiżika u l-eżerċizzju huma importanti ħafna għalih

Mattheus Grasso.

Ħafna jafuh għad-dedikazzjoni tiegħu fuq in-nutrizzjoni.

Iżda xi tfisser in-nutrizzjoni u għalfejn hija daqshekk importanti.

L-Illum tistaqsih:

Int tagħti ħafna importanza lil nutrizzjoni xierqa fl-isport fosthom fil-futbol.

Iżda int tipprattika xi tip ta' sport?

Wieħed mill-akbar pjaċiri tiegħi huwa li nilgħab logħba 5-a-side ma' sħabi, ta’ kultant.

Però b’iktar mod regolari nsewgi programm ta’ fitness ta’ kuljum, apparti milli għad-dehra, iktar għall-mod ta' kif inħossni, speċjalment fejn jidħol ħafna inqas stress u ħafna iktar enerġija.

Naf illi int studjat ukoll in-nutrizzjoni fl-isport.

Kemm huwa importanti illi sportiv jiekol tajjeb?

Indispensabbli hija l-kelma, mhux importanti biss.

In-nutrizzjoni mhux biss tiddetta d-dehra kif se tkun, imma fost l-oħrajn anke kemm ikun hemm żmien qasir/twil sabiex wieħed jirkupra/jibbenefika mill-impatt tal-isport fuq il-ġisem.

In-nutrizzjoni tiddetta ħafna wkoll kif bniedem iħossu bejn ikla u oħra.

Ħafna sportivi jistgħu jgħidulna kemm tħossok differenti wara xi ikla meqjusa ‘junk’ u ikla li tgħin għas-saħħa.

L-istudju li għamilt fin-nutrizzjoni, kemm għen lilek u lin-nies ta’ madwarek?

Minkejja li l-istudju tiegħi ma ffukkax biss fuq nutrizzjoni, iva, din hija ħolqa importanti ħafna għat-trasformazzjoni tad-dehra u tas-saħħa tal-individwu.

Il-ħoloq l-oħra li jien inqis bħala importanti ħafna huma l-psikoloġija (il-mentalità u l-moħħ), u s-sistemi differenti tal-eżerċizzju li jeżistu, illi bil-mod tagħhom, kollha jgħinu.

Jinkwetak il-fatt illi hawn rata għolja ta’ obeżità f’Malta?

Ħafna.

Il-problemi narahom u mmisshom b’idejja.

Mhux problemi ta’ qisien tal-ħwejjeġ biss qed nitkellmu, imma l-effetti li ġġib magħha l-obeżità.

Kif persuna tħossha minn ġurnata għall-oħra, kif ġġib ruħha, x’tista’ tagħmel u ma tistax tagħmel u x’riskji imminenti / fit-tul ta’ żmien li tkun fihom.

L-obeżità naraha bħala sensiela ta’ ‘bombi’ żgħar li jtellfuk fil-ħajja ta’kuljum, bħal kemm tkun tista’ tagħmel affarijiet ta' kuljum mingħajr wisq tbatija u kif tħossok dwarek innifsek, u ‘bombi’ oħra akbar bħal mard serju u saħanistra mewt li tkun f’riskju akbar li tesperjenza.

Ċerti ġenituri jsostnu illi l-lezzjoni tal-edukazzjoni fiżika mhix importanti minħabba illi jagħtu mportanza ikbar lejn il-lat akkademiku.

X’inhi r-risposta għal dan ir-raġunament li xejn mhu tajjeb?

Kull qatra tgħin, però ejjew inneħħuha minn moħħna li lezzjoni jew tnejn fil-ġimgħa ta’ lezzjoni fl-edukazzjoni fiżika waħedha, se ssolvi kollox (aħseb u ara mingħajrha!)

Hija bidu tajjeb iva, imma qed nitkellmu fuq qatra f’oċean.

Iktar milli l-edukazzjoni u t-tagħlim, irridu nagħfsu aktar fuq l-azzjoni.

X’jiswa li t-tfal tagħna jafu x’għandhom jagħmlu imma ma jagħmluhx?

Ejjew ngħinu lit-tfal tagħna jsibu dak li jogħġob lilhom bħala attività fizika (mhux li rriduhom jagħmlu aħna, imma li jridu jagħmlu huma) u nħalluhom ukoll fil-libertà li jippruvaw affarijiet ġodda u sport differenti.

Huwa meta jieħdu gost jagħmlu l-attività u li jassoċjawha mal-benefiċċji li jixtiequ huma (bħal iħossuhom u jidhru isbaħ, li jħossuhom kapaċi daqs ħaddieħor fost oħrajn) li attività jibqgħu jagħmluha, għax mingħajr dan is-sinifikat emozzjonali għal dak li qed jagħmlu, ma jkunu jridu jagħmlu xejn.

Kemm huwa importanti illi atleta jieħu l-isport illi jipprattika bis-serjetà?

Nemmen illi biex tispeċjalizza fi kwalunkwe qasam, trid tagħmel inqas minn dawk l-affarijiet li inti ma tħossokx tajjeb fihom u tiddedika iktar ħin u enerġija f’dak li inti tajjeb u f’dak li inti tixtieq.

Mhux l-ewwel darba li nisimgħu b’atleti li akkamedikament mhumiex ta’ ‘livell’ iżda jibbrillaw fl-isport tagħhom.

Nittama li f’dan il-pajjiż, iktar atleti jsibu l-għajnuna biex jaqilbu ‘Professional’ fejn ħafna minn ħinhom ikun dedikat fuq dak li huma l-aħjar fih.

Int li għandek filosofija partikolari dwar in-nutrizzjoni fl-isport x’inhuwa l-messaġġ illi tixtieq tgħaddi?

X’tiekol u kemm tiekol huwa importanti... imma r-raġunijiet emozzjonali għalfejn hemm bżonn li tagħmel hekk, huma l-aktar li trid issib biex tgħin lil moħħok jibqa’ ffukat.

Dejjem nissuġġerixxi li persuna tiddedika ħames minuti, fejn taqbad karta u fuqha, fuq naħa, tikteb kif se tħossha, x’se jiġrilha, x’riżultati hemm ċans illi ġġib jekk tagħżel ikel inferjuri.

Fuq in-naħa l-oħra, tikteb l-ambizzjonijiet ta’ fejn tixtieq tasal, kif taħseb li se tħossha u l-vantaġġi l-oħra kollha li se ġġib meta tagħżel ikel superjuri.

Studju sab li jekk 8 minn kull 10 ikliet / snacks, ikunu għażla tajba r-riżultati se jiġu.

M’hemmx għalfejn li nkunu metikolużi l-ħin kollu!

Iva, hemm lok għal 2 minn10 ikliet li fihom persuna tista’ tagħlaq għajn waħda, għax dan mhux se jtellef il-progress li jkun qed isir

Fl-aħħar iżda mhux l-inqas, fejn nista’ ngħinkom, kmandawni!


Is-Sea-Watch 3 tibqa' sejra lejn Sqallija; Malta tappella biex l-Italja tagħti kenn lill-immigranti

Ftit tal-jiem ilu, meta l-bastiment kien viċin Malta, Salvini kien appella lil Malta biex tagħti kenn lill-immigranti minħabba l-kundizzjonijiet tat-temp

Il-bastiment Sea-Watch 3, li għandu fuqu 47 immigrant u li lbieraħ deher ibaħħar lejn Malta, jidher li jinsab fi triqtu lejn Sqallija.

Dan anke jekk fuq Twitter, id-Deputat Prim Ministru Taljan Matteo Salvini qal li l-bastiment jinsab fi triqtu lejn Malta minħabba l-kundizzjonijiet tat-temp.

Kompla jgħid li “huwa neċessarju li Malta tħalliha tidħol fil-portijiet tagħha waqt li l-Olanda huma lesti jikkollaboraw,” qal Salvini iżda insista li fl-Italja l-portijiet huma magħluqa.

Iżda skont MarineTraffic.com, anke jekk is-Sea-Watch 3 għaddiet viċin Malta, hi baqgħet għaddejja u bħalissa tinsab viċin ħafna ta’ Sqallija.

F’kumment mat-Times of Malta, rappreżentant tal-Gvern qal li ladarba Salvini iddikjara li Malta għandha tagħti kenn lill-bastiment minħabba l-kundizzjonijiet tat-temp, issa għandu jagħmel l-istess hu ġaladarba l-bastiment jinsab viċin Sqallija.

Skont l-NGO, hija salvat l-immigranti nhar is-Sibt li għadda iżda qalet ukoll li madwar 100 persuna oħra laħqu għerqu.


L-Awtorità tal-Ippjanar terġa' ġġedded żvilupp massiċċ fuq l-għolja tax-Xemxija

Ir-rappreżentant tal-PN fuq l-Awtorità tal-Ippjanar Marthese Portelli flimkien ma' Timothy Gambin u ċ-Chairman tal-ERA Victor Axiak jivvutaw kontra....

L-Awtoritá tal-Ippjanar ġeddedt il-permess għal 744 appartament fuq erba' blokok li jitilgħu 12-il sular il-wieħed fuq il-Mistra Ridge, minflok dak li kien il-Mistra Village.

Dan it-tiġdid ser isir minħabba li l-permess li ngħata fl-2014, u allura ħames snin ilu issa se jiskadi.

S'issa l-ebda żvilupp għadu ma sar fuq is-sit li għadu dilapidat.

L-ebda pjani ma nbiddlu mill-permess oriġinali.

Tliet membri tal-Bord tkellmu kontra l-iżvilupp.

Dawn huma Marthese Portelli, rappreżentant tal-Partit Nazzjonalista, Timothy Gambin u Victor Axiak.

Il-proġett ma kienx eżaminat skont il-politika tal-'floor area ratio' kif midbdula wara li kien approvat il-permess. Gambin aċċenna għall-fatt li l-proġett ma kienx ikun approvat kienu kellha tkun ikkunsidrata tali politika, li ma tippermettix bini għoli fuq għoljiet.

Il-proġett jinkludi ħwienet u restoranti, apparti l-appartamenti u jkun viċin il-Knisja tax-Xemxija.

L-Outline Permit kien ħareġ fl-2009, wara tnaqqis ta' 20% fin-numru ta' appartamenti u sussegwentement ingħata l-permess sħiħ fl-2014.

Iċ-Chairman tal-Awtorità għall-Ambjent u Riżorsi Axiak qajjem punti fir-rigward tal-kwalità tal-arja u storbju.


Tinżamm arrestata it-tfajla ta’ Jordan Azzopardi

It-tfajla ta’ Jordan Azzopardi qed tkun akkużata li ppruvat ixxaħħam xhud

Dalgħodu l-Qorti ordnat lit-tfajla tal-baruni tad-droga Jordan Azzopardi tinżamm taħt arrest fid-dawl tal-akkużi ġodda fil-konfront tagħha.

Ftit ġimgħat ilu t-tfajla ta’ Azzopardi kienet diġà inħelset mill-arrest iżda ilbieraħ hi sabet ruħha lura fl-iżbarra wara li eks impjegat tal-istess Azzopardi xehed fil-Qorti li t-tfajla ta’ Azzopardi ċemplet u offrietlu €20,000 biex jigdeb taħt ġurament.

Allegatament it-tfajla offriet, €10,000 qabel u €10,000 wara li huwa jkun ta x-xhieda tiegħu fil-każ ta’ Azzopardi.

Illum fil-Qorti, it-tfajla residenta ġewwa l-Madliena wieġbet mhux ħatja għall-akkużi miġjuba kontriha.

L-avukat tagħha, Franco Debono, talab il-ħelsin mill-arrest għall-mara, iżda l-prosekuzzjoni oġġezzjonat minħabba l-fatt li din kienet diġà ngħatat il-ħelsin mill-arrest.

Wara li semmgħet is-sottomissjonijiet taż-żewġ partijiet, il-Qorti ċaħdet it-talba tad-difiża għall-ħelsin mill-arrest.

Jordan Azzopardi ta’ 29 sena qiegħed jkun mixli b’madwar 15 il-akkuża fosthom traffikar tad-droga eroina, kokaina u kannabis, it-tfajla tiegħu reġgħet spiċċat arrestata wara li allegatament hi ppruvat ixxaħħam xhud b’pagament ta’ €20,000.

Il-każ mistenni jkompli fi żmien ġimgħatejn.


Il-Pulizija tarresta tlett irġiel minn grupp kriminali li qiegħed jimporta d-droga f'Malta

Fir-rejd tagħha l-Pulizija tikkonfiska erba' kilogrammi ta' droga, €70,000 fi flus kontanti u żewġ arloġġi b'valur ta' €24,000

Tlett irġiel ta' nazzjonalita Ingliża u Malti mwieled l-Ingilterra ġew arrestati mill-Pulizija mill-Iskwadra ta' kontra d-Droga.

Fil-vettura ta’ wieħed mill-Ingliżi, li huwa residenti n-Naxxar, instabu diversi pakketti li kien fihom il-pjanta x’aktarx tal-kannabis lesta għat-traffikar li tammonta għal 2 kilogrammi.

Tfittxijiet ulterjuri li saru fir-residenza tiegħu, irriżultaw fis-sejba ta’ diversi pakketti oħra tal-plastik li fihom kien hemm trab abjad, ukoll f’ammont ta’ 2 kilogrammi.

Minn eżamijiet preliminari li saru s’issa, mill-espert nominat mill-Maġistrat Inkwirenti tal-Għassa Galea Sciberras irriżulta li dan jista’ jkun tip ta’ materjal li jitħallat mad-droga kokaina sabiex it-traffikant iżid il-volum tal-istess sustanza u b’hekk ikun qed iżid ukoll il-gwadan finanzjarju mill-bejgħ tal-istess mediċina perikoluża.

Saru wkoll tfittxijiet fir-residenza tal-Ingliż, li joqgħod l-Imsida, fejn ma nstabet l-ebda droga iżda nstabu madwar €70,000 fi flus kontanti u żewġ arloġġi li l-valur tagħhom huwa ta’ madwar €24,000, fost affarijiet oħra.

Huwa mifhum li dawn il-persuni huma kollha parti minn grupp kriminali organizzat li jimporta d-droga kokaina u kannabis lejn il-gżejjer Maltin għall-finijiet ta’ traffikar fuq skala sostanzjali.

It-tlett irġiel ser jitressqu taħt arrest il-Qorti, bejn illum u għada, akkużati bl-assoċjazzjoni fit-traffikar u l-pussess aggravat ta’ mediċini perikolużi u possibbilment b’akkużi dwar ħasil ta’ flus.

L-investigazzjonijiet tal-Pulizija għadhom għaddejjin.


'Il-fiduċja tagħna issa tliftuha wkoll' - In-Nazzjonalisti Mostin lit-tmexxija u d-Deputati

F'ittra pjuttost iebsa, il-Kumitat Sezzjonali tal-PN fil-Mosta jappella lit-tmexxija biex tkun onesta u lid-Deputati biex jiġbdu l-istess ħabel wara kull tmexxija

Il-Kumitat Sezzjonali tal-Mosta bagħat ittra bi kliem iebes lis-Segretarju tal-Partit Nazzjonalista Clyde Puli li fiha qed jappella lil kulħadd fil-Partit biex jerfa' r-responsabbilità.

"Il-fiduċja tagħna issa tliftuha wkoll," tisħaq l-ittra ffirmata minn Norvin Spiteri, President tal-Kumitat tal-Partit Nazzjonalista Mosti.

Fost oħrajn, il-Kumitat ikkundanna l-fatt li fi kliemu ħadd mit-tmexxija ma kien onest u qal x'inhi r-realtà tal-fatti wara t-telfiet elettorali kbar li ġarrab il-Partit Nazzjonalista.

Ikkritikaw dik li sejħu bħala stqarrija "xokkanti" tas-Segretarju Ġenerali Clyde Puli meta qal li l-PN naqqas id-distakk li kienu qed juru s-sondaġġi.

"Dan qajjem rabja kbira fost il-partitarji u b'mod dirett, qalb l-elettorat," saħqet l-ittra.

"Dan mhux il-mod kif għandu jimxi 'l quddiem il-Partit.

Il-Partit għandu jara għalxiex żdied id-distakk u mhux isib l-iskużi.

It-tmexxija għandha tkun responsabbli tal-azzjonijiet tagħha u tagħti spjegazzjoni tal-fatti.

Ikkritikaw ukoll il-fatt li Kristy Debono kellha laqgħa ma' Jurgen Fenech, sid il-kumpanija 17 Black, "u dan qisu xejn mhu xejn."

Saħqu li kienu qed jistennew li hi tieħu r-responsabbililità u mhux titfa' lill-Partit f'dawl ikrah.

"Kif nistgħu nkunu kredibbli?" tistaqsi l-ittra.

Komplew ifakkru wkoll fil-każ li wkoll iddeskrivew bħala "xokkanti" tal-co-option għas-siġġu li ħalla David Stellini.

Apparti dan kollu, il-Kumitat Sezzjonali tal-Mosta appella wkoll lid-Deputati kollha tal-Partit Nazzjonalista biex jiġbdu ħabel wieħed wara kull tmexxija u jkunu responsabbli tal-messaġġi tagħhom fuq il-midja soċjali.


Maurice Mizzi jirriżenja wara li qajjem furur bil-kummenti razzisti

Il-Ministru għall-Ambjent jaċċetta r-riżenja ta' Maurice Mizzi

Fi stqarrija l-Ministeri għall-Ambjent qal li aċċetta r-riżenja ta' Maurice Mizzi mill-pożizzjoni tiegħu bħala Gwardjan tal-Ġenerazzjonijiet Futuri.

Fil-ġimgħat li għaddew, Mizzi spiċċa f'nofs kontroversja wara li għamel kummenti razzisti li kienu irrapportati fil-midja.

Fl-istess stqarrija il-Ministru irringrazzja u faħħar lil Mizzi li nħatar bħala Gwardjan tal-Ġenerazzjonijiet Futuri sentejn ilu.


Il-Qorti tal-Appell tħassar l-estradizzjoni ta' raġel b'rabtiet mal-Mafja lejn l-Italja

Ir-raġel kien arrestat f'Mejju li għadda u inizjalment kien se jkun estradit lejn l-Italja

Illum il-Qorti tal-Appell Kriminali ħassret il-mandat ta’ estradizzjoni fil-konfront ta’ raġel Sqalli suspettat li għandurabtiet mal-Mafja.

F’Mejju li għadda il-Qorti tal-Maġistrati kienet iddeċidiet li raġel Sqalli ssuspettat li għandu rabtiet mal-Mafja se jkun estradit lejn l-Italja biex jiffaċċja akkużi dwar il-kriminalità organizzata.

Ir-raġel, segretarju ta’ kumpanija Maltija tal-gaming, kien arrestat f’Mejju wara li nħareġ Mandat ta’ Arrest Ewropew kontrih.

Iżda illum fid-deċiżjoni tagħha, l-Maġistrat Consuelo Scerri Herrera biddlet id-deċiżjoni tal-Qorti tal-Maġistrati minħabba l-fatt li skonta l-Awtoritajiet Taljani kienu għadhom ma lestewx l-investigazzjoni fil-konfront tar-raġel.

Hi qalet li dan ma kienx ifisser li l-biex individwu jiġi estradit hemm bżonn li jkun hemm każ tal-Qorti għaddej, iżda nnotat kif ir-raġel kien qiegħed jiġi mfittex għall-investigazzjoni u mhux prosekuzzjoni.

Għalhekk il-Qorti qalet li dan ma setgħax jiġi trattat bħala akkużat.

Fid-dawl ta’ dan kollu, l-mandat ta’ estradizzjoni ġie mħassar u l-Qorti ordnat li r-raġel jinħeles mill-arrest b'mod immedjat.

L-avukati Franco Debono, Arthur Azzopardi, Stephen Tonna Lowell u Mario Mifsud dehru għall-akkużat.

Filwaqt li l-ispetturi Mark Galea u Robinson Mifsud mexxew il-prosekuzzjoni.

L-avukati Matthew Xuereb u Charles Mercieca dehru għall-Uffiċju tal-Avukat Ġenerali.


'Kieku missier Silvio ma' ħebbx għall-membri tal-udjenza l-affarijiet ma kinux jeskalaw' - Puli

'Meta intefgħu botti lejn ibnu minnflok ikkalmahom saħħnilhom rashom bl-aġir tiegħu' sostna Puli

Is-Segretarju Ġenerali tal-Partit Nazzjonalista Clyde Puli sostna illi kien missiier Silvio Schembri, John Schembri li qala' l-inkwiet fuq il-programm Xarabank meta qam minn postu "u tela' jiġri madwar tmien fillieri ' fuq u kkonfronta b'mod agressiv persuna fl-udjenza ta' Xarabank.

Il-partitarji Laburisti u l-kanvassers ta' Silvio Schembri telgħu jiġru jsegwu lill-missieru fin-naħa fejn kien hemm partitarji Nazzjonalisti għall-affari tagħhom."

"Il-verita tal-fatti kif rajtha b'għajnejja u bla editing u bla tidwir tad-diskors - missier Silvio Schembri, wara li ra lill-martu aġitata ddur tindirizza l-udjenza, qam minn postu hu, u tela jiġri madwar tmien fillieri. Li kieku missier Silvio Schembri ma' ħebbx għall-membri tal-udjenza l-affarijiet qatt ma kienu jeskalaw mill-livell ta' botta u risposta," sostna Puli.

Is-Segretarju Ġenerali tal-PN sostna li "wara li qala' dak l-inkwiet kollu hu telaq lil hemm inkiss inkiss u ħalla lill-ħaddiehor jipprova jikkalma l-affarijiet filwaqt lil l-PRO (mis-Siggiewi) ta' ibnu qgħad jiffilmjah taparsi kien kalm u ma' kellux x'jaqsam waqt li għaddej l-inkwiet."

Puli sostna li l-partitarji Laburisti li kienu ilhom jibbotjaw kontra l-PN u l-Kap tieghu għal programm shih u missier Silvio ma sikkithomx iżda meta ntefghu botti lejn ibnu minnflok ikkalmahom saħħnilhom rashom bl-aġir tiegħu.

Minn fuq jipprovaw iħammġu lili għaliex f'kull ħin provajt nikklama l-affarijiet li qala missier Schembri."

Keith Abela jwieġeb: 'Prova li ma kontx qed niġbed filmati ta' John Schembri'

Intant wieġeb lura uffiċjal fis-Segretarjat ta' Schembri, Keith Abela li sostna illi Puli huwa "giddieb bil-provi."

"Qal li jiena iffilmjajt lis-Sindku John Schembri fuq Xarabank taparsi kien kalm f’postu.

Qed nippublika prova li turi mill-filmat stess li jiena ma kontx qed nieħu filmati lil John Schembri," sostna Abela.

"Partit tal-gideb u l-vjolenza sirtu.

Dibattitu politiku fuq it-televiżjoni ma jiġġustifikax tgħajjir sfrenat kontra politiku u familtu għal minuti sħaħ.

Dan ma smajtux Clyde?

Wisq anqas li xi ħadd jarmi lin-nies għal isfel.

Partit Nazzjonalista tal-mistħija," temm jgħid Abela.


Investituri Taljani jwaqqfu ħaddiema għax l-assi tagħhom għadhom iffriżati f'Satabank

L-aħwa Di Maio ta'  Dream House Malta Limited fetħu protest ġudizzjarju kontra Satabank, Ernst & Young u l-MFSA

L-investitur Taljan Davide Maria Di Maio u ħutu Sergio u Alessandro Di Maio fetħu protest ġudizzjarju kontra s-Satabank, Ernst & Young u l-Awtorità Maltija għas-Servizzi Finanzjarji wara li l-assi tagħhom kienu ġew iffriżati f’Ottubru li għadda.

F’Lulju tas-sena li għaddiet, il-bank Satabank weħel multa ta’ €60,500 wara li kien instab ħati bi ksur ta’ liġijiet finanzjarji.

Aktar tard il-bank kien twaqqaf milli jopera u l-assi tiegħu ġew iffriżati fuq ordni tal-MFSA.

L-aħwa Di Maio, diretturi ta’ Dream House Malta Limited, saħqu li l-kont tagħhom f’Satabank huwa neċessarju għan-negozju li huma għandhom.

Minkejja li Ernst & Young kienu nħatru minn Satabank biex jimmoniterjaw il-bank f’San Ġiljan u jibdew proċess ikkontrollat biex il-klijenti jingħataw flushom lura, il-protest jispjega li l-assi ta’ Di Maio baqgħu ffriżati.

L-aħwa qed jisħqu li dan qed joħloq sitwazzjoni finanzjarja problematika għall-kumpanija tagħhom tant li kellhom iwaqqfu l-kuntratti ta’ diversi impjegati tagħhom kemm f’Malta u anke l-Italja għax ma setgħux iħalsuhom fil-ħin.

L-aħwa kellhom ukoll pjanijiet li jiżviluppaw numru ta’ appartamenti f’Birżebbuġa iżda kellhom jitterminaw il-konvenji f’Novembru li għadda.

Huma qed jitolbu lil Satabank biex jagħtuhom flushom lura u biex iħallsu għad-danni li ġarrbu.


Kelb tad-Dwana jaqbad raġel ħiereġ minn Malta b'eluf ta' ewro moħbija fil-qalziet ta' taħt

Dan waqt spezzjonijiet li kienu qed isiru dalgħodu fost passiġġiera li kienu qed iħallu Malta għat-Tuneżija

Kmieni dalgħodu raġel twaqqaf mill-Uffiċjali tad-Dwana wara li nqabad ħiereġ minn Malta b’aktar minn €26,000 fi flus kontanti.

Kien Peter, wieħed mill-klieb tad-Dwana li indika li r-raġel, li kien se jħalli Malta għat-Tuneżija, seta’ kien qed iġorr ammont kbir ta’ flus.

Meta mistoqsi, ir-raġel Libjan qal li kellu fuqu €9,000 iżda minħabba r-reazzjoni tal-kelb, saret tfittxija u rriżulta li raġel kellu €11,000 oħra u €15,000 moħbija fil-qalziet ta’ taħt.

Ir-raġel ġie arrestat u mistenni jitressaq il-Qorti llum.

Skont il-liġi, il-passiġġiera jistgħu jieħdu flus magħhom kemm iridu, iżda jekk l-ammont ikun jaqbeż l-€10,000 huma obbligati li jiddikjarawhom

Din hija miżura tal-Unjoni Ewropea bil-għan li tiġġieled il-ħasil tal-flus.


Tifel imut b'tip rari ta' meninġite; L-Awtoritajiet tas-Saħħa jassiguraw li l-marda ma titteħidx

Jidher li t-tifel miet wara li wera l-ewwel sintomi ftit tal-jiem ilu

Tifel ta’ erba’ snin tilef ħajtu wara li marad b’tip rari tal-marda tal-meninġite li tikkawża maż-żewġ imwiet kull sena.

Jidher li t-tifel beda juri sintomi tal-marda ftit tal-jiem ilu u miet ilbieraħ.

Il-każ kien l-ewwel irrappurtat mit-Times of Malta, b’diversi ġenituri juru t-tħassib tagħhom dwar din il-marda.

Madanakollu, skont rapporti, il-Kap tad-Dipartiment tal-Prevenzjoni tal-Mard liJittieħed, Tanya Melilo, marret l-iskola tat-tifel biex tqassam informazzjoni dwar il-marda lill-istudenti sħabu.

L-Awtoritajiet tas-Saħħa assiguraw lill-ġenituri u anke lill-għalliema li din il-marda ma titteħidx.


Il-familji milquta fil-każ ta’ Gwardamanġa se jiġu akkomodati f’erba’ appartamenti

Fi stqarrija, Is-Segretarju Parlamentari għall-Akkomodazzjoni Soċjali, Rodrick Galdes ħabbar li l-Awtorità tad-Djar għamlet l-arranġamenti kollha meħtieġa biex il-familji milquta mill-bini li sfronda f’Gwardamanġa jkollhom saqaf fuq rashom sakemm ikunu jistgħu jirritornaw f’darhom mingħajr ebda periklu.

Huma se jiġu akkomodati f'erba appartamenti  li jaqdu l-bżonnijiet tagħhom

"Il-ħidma li bdiet immedjatament wara li seħħ l-inċident, b’kollaborazzjoni mal-Fondazzjoni għas-Servizzi tal-Ħarsien Soċjali u f’kuntatt mal-istess familji, waslet biex instabu erba’appartamenti mis-suq privat li minn nhar it-Tnejn se jkunu allokati mill-Awtorità tad-Djar lill-familji affetwati.

L-appartamenti huma kollha f’kundizzjoni tajba u jaqdu l-bżonnijiet tal-familji milquta," qalet l-istqarrija.

Qabel dan l-arrangġament il-familji ġew ipprovduti wkoll b’akkomodazzjoni f’lukanda.

Apparti minn dan l-intervent, l-Awtorità tad-Djar ikkomettiet lill-kuntrattur responsabbli li, kif stipulat fil-liġi, jassumi l-ispejjeż kollha tal-akkomodazzjoni provduta lill-vittmi mill-Awtorità tad-Djar sakemm jitneħħa l-periklu fis-sit ta’ Gwardamanġa u l-familji jkunu jistgħu jmorru lura fi djarhom.

Is-Segretarjat Parlamentari qal li se jkompli jsegwi l-iżviluppi tal-każ flimkien mal-awtoritajiet kollha kompetenti.


Is-sidien tal-pompi tal-petrol mistennija jiddeċiedu llejla dwar azzjoni industrijali

Dan hekk kif diversi laqgħat mal-Gvern, fuq fondi li jridu biex jaġġornaw it-tagħmir tagħhom skont liġijiet tal-UE, ma ħallew l-ebda frott

Illejla l-GRTU mistennija tlaqqa’ lill-operaturi tal-pompi tal-petrol fejn mistennija tittieħed deċiżjoni dwar jekk hux se tittieħed azzjoni industrijali wara li taħdidiet mal-Gvern baqgħu ma ħallew l-ebda frott.

Diversi rapporti qed jisħqu li l-laqgħa mistennija ssir illejla fejn saħansitra se jkun qed jittieħed vot dwar x’tip ta’ azzjoni tista’ tittieħed.

Nhar il-Ħamis li għadda, il-GRTU qalet li lesta biex tordna strajk jekk jibqa’ ma jintlaħaqx qbil u dan hekk kif laqgħa li saret nhar il-Erbgħa, mal-Ministru għall-Enerġija Joe Mizzi, ma ħalliet l-ebda frott.

Il-kwistjoni hija dwar €21 miljun li huma meħtieġa biex il-pompi tal-pertol f’Malta u Għawdex jkunu jistgħu jkunu konformi mad-Direttiva tal-Unjoni Ewropea għall-2020.

Minn studji li wettqet il-GRTU fl-2014, jirriżulta li 80 minn 90 pompa tal-petrol għandhom bżonn ibiddlu t-tagħmir kollha tagħhom, inkluż il-tankijiet tal-ħażna, biex ikunu konformi mad-Direttiva.

Il-GRTU qed titlob lill-Gvern biex jagħti l-appoġġ tiegħu lis-sidien, bit-taħdidiet dwar dan ilhom għaddejja mill-2014.

Intant, il-Kap Eżekuttiv tal-GRTU, Abigail Mamo, qalet li l-maġġoranza tal-membri tagħha jaqblu li tittieħed xi forma ta’ azzjoni industrijali.


Jinqabad dieħel Malta bid-droga wara li beda jaġixxi b'mod suspettuż

Waqt li l-Pulizija mis-sezzjoni tal-Immigrazzjoni kienu qed jikkontrollaw il-passaporti r-raġel beda jaġixxi b'mod li qajjem suspett

Raġel ta’ 39 sena mill-Brażil qed jinżamm arrestat wara li nqabad dieħel Malta b’aktar minn żewġ kilogrammi droga kokaina.

Fi stqarrija, il-Pulizija spjegat kif waqt ħidma mis-sezzjoni tal-Immigrazzjoni stazzjonati fl-Ajruport li kienu qed jikkontrollaw il-passapporti, ir-raġel deher jaġixxi b’mod suspettuż.

Kien għalhekk li r-raġel inżamm u saret fuqu tfittxija għad-droga.

Huwa tressaq il-Qorti aktar kmieni llum.

Minkejja li wieġeb mhux ħati tal-akkużi, fosthom dwar pussess aggravat u importazzjoni tad-droga, ir-raġel ma ngħatax il-ħelsien mill-arrest.


Grech Mintoff jallega li Neville Gafà 'xtara' xhieda fil-każ tal-visas għall-Libjani

....huwa jgħid illi Gafà offrielhom 'ħafna u ħafna flus'. Il-Viċi Kap tal-PN David Aguis jgħid illi jew Gafà jew Grech Mintoff iridu jerfgħu r-responsabilità

Waqt programm ilejla saru allegazzjonijiet serji fil-konfront ta' Neville Gafa' u żjajjar tiegħu fil-Libja.

Gafa' kien jaħdem l-Uffiċċju tal-Prim Ministru u illum huwa 'Projects Director' fil-Ministeru tas-Saħħa (skont il-paġna ta' Facebook tiegħu)

Quddiem il-Viċi Kap tal-Partit Nazzjonlista David Aguis, Ivan Grech Mintoff allega illi 13-il persuna Libjana ħalfu b'affidavit illi Neville Gafà flimkien ma' sieħbu kienu qed jitilgħu l-Libja biex 'jixtru' xhieda prospettivi fil-każ tal-visas għall-Libjani.

Grech Mintoff allega illi Gafà kien qed jagħti ħafna flus lil dawn il-Libjani li kienu lesti jixhdu kontrieh fil-każ ta' allegat tixħim biex jingħataw visas lill-Libjani

Aguis sostna illi dak li qed jgħid Grech Mintoff huwa gravi u li jeħtieġ isiru ċaħdiet mill-aktar fis mill-gvern u minn Neville Gafà nnifsu


Toħroġ tpejjep u ssib ma' wiċċha raġel b'sikkina jheddidha u jitlobha l-flus

Tfajla ta' 19-il sena sfat mhedda minn raġel armat b'sikkina ilbieraħ għall-ħabta tal-11:30pm fi Triq ir-Rebħa fil-Gżira.

Jirriżulta li t-tfajla, mid-Danimarka, kienet qiegħda barra mill-appartament biex tpejjep meta raġel, armat b'arma li taqta' u bil-ponta, resaq lejha u talabha l-flus.

It-tfajla qaltlu li ma kellhiex flus fuqha u għalhekk talabha l-mowbajl.

Ir-raġel ħarab minn fuq il-post malli t-tfajla tagħtu l-mowbajl.

It-tfajla ma sofriet l-ebda ġrieħi.

Il-Pulizija għadha għaddejja bil-ħidma tagħha biex issib u tarresta lir-raġel


'Ħamalli, prostituti u qħab'...Leone Ganado jgħid li l-kumment dwar Cutajar kien 'fair comment'

Rosianne Cutajar kienet fetħet żewġ libelli wara kummenti li kienu nkitbu fuq Facebook fil-konfront tagħha

Hekk kif komplew il-libelli miftuħ mid-Deputata Laburista Rosianne Cutajar,

b’rabta ma’ dak li hi ddeskrivit bħala tgħajjir malafamanti u personali fuq Facebook

, Godfrey Leone Ganado, permezz tal-avukat tiegħu, insista li l-post mhuwiex malafamanti u għandu jkun ikkunsidrat bħala ‘fair comment.’

Waqt li xerred artiklu ta’ Daphne Caruana Galizia fuq Cutajar, Leone Ganado kien kiteb: "However, Ħamalli, prostitutes and call girls, have the right to be represented in Parliament.”

Fit-tweġiba bil-miktub, Leone Ganado jisħaq li filwaqt li l-kelma “ħamalli” tista’ titqies bħala pregorattiva imma żgur mhux malafamanti u għalhekk qed jitlob biex it-talbiet ta’ Rosianne Cutajar jiġu miċħuda.

Min-naħa tagħha, Rachel Antoinette Williams, qed tinsisti li l-post li għalih qed  tagħmel referenza Rosianne Cutajar, li fih tiġi deskritta bħala “qaħba f’xalata,” fost oħrajn, ma nkitbitx minnha u lanqas irreaġixxiet għaliha.

“Ir-rikorrent (Cutajar) donnha qed tippretendi li kull min għandu ‘wall’ fuq Facebook għandu jinżamm responsabbli għal kull ħaġa li tiġi ‘posted’ bħala kumment fuq l-istess ‘wall,” twieġeb Williams.

Tisħaq ukoll li ma setgħetx tħassar dan il-post kien talbet li għandu jsir Cutajar.

Min-naħa tagħha, Rosianne Cutajar kienet saħqet li b’dawn il-libelli trid tibgħat messaġġ li l-ebda mara, lanqas min hu fil-politika, m’għandha taċċetta dan id-diskors li huwa attakk fuq id-dinjità tagħha

“Kont instigata nagħmel dawn il-libelli mill-fatt li fl-aħħar jiem donnu kien hawn min ried jiġġustifika diskors malafamanti, bħal tgħajjir ta’ qaħba u qaħba f’xalata, fost kliem oħrajn u insinwazzjonijiet.

Filwaqt li ngħożż il-libertà tal-kelma nemmen li rridu nibagħtu messaġġ favur dibattitu iktar dinjituż,” kienet saħqet Cutajar.


Mara ta' 38 sena ssofri ġrieħi serji wara li tittajjar f'Ħal Luqa

L-investigazzjonijiet tal-Pulizija dwar dan l-inċident għadhom għaddejjin.

L-investigazzjonijiet tal-Pulizija dwar dan l-inċident għadhom għaddejjin.

Mara ta' 38 sena minn Ħal Qormi qiegħda issofri minn ġrieħi serji wara li ttajret minn karozza f'Ħal Luqa.

Skont l-ewwel informazzjoni tal-Pulizija, l-inċident seħħ illum għall-ħabta tan-12:30 pm, meta raġel ta'  47 sena mis-Siġġiewi li kien qiegħed isuq il-vettura tat-tip Toyota Starlet laqat il-mara ta’ 38 sena.

Fuq il-post issejħet ambulanza li ħadet lil mara l-isptar Mater Dei għall-kura.

Aktar tard, hi ġiet iċċertifikata li qed issofri minn ġrieħi ta’ natura serja.

Taqsima Relazzjonijiet mal-Komunità u l-Istampa, Il-Korp tal-Pulizija ta’ Malta.

Bil-każ ġiet infurmata l-Maġistrat tal-Għassa.


Żagħżugħ ta' 25 sena jaqa' għoli f'Ħaż-Żebbuġ

Iż-żagħżugħ qed isofri minn ġrieħi gravi

Żagħżugħ ta' 25 sena qed isofri minn ġrieħi gravi wara li waqa' madwar sular għoli waqt li kien qiegħed jagħmel xi xogħlijiet.

Il-każ seħħ dalgħodu, għall-ħabta tas-6:30pm, fi Triq l-Imdina f'Ħaż-Żebbuġ.

Iż-żagħżugħ, residenti Ħ'Attard, ittieħed immedjatament Mater Dei għall-kura.

Il-Pulizija għadha qed tinvestiga l-każ.


Il-ħaddiema Għawdxin jappellaw biex il-mina tintuża għat-trasport tal-massa

L-assoċjazzjoni wriet tħassib dwar il-metodu propost li jibbaża ruħu fuq użu esklussiv għall-vetturi...

L-Assoċjazzjoni tal-Ħaddiema Għawdxin f’Malta (AGEM) tinnota li matul dawn l-aħħar xhur l-argument dwar il-mina bejn Malta u Għawdex telgħa sew fuq l-agenda nazzjonali, b’ħafna jagħtu r-reazzjonijiet tagħhom għal dan il-proġett.

Għaldaqstant, AGEM, bħala assoċjazzjoni tal-ħaddiema Għawdxin li jaħdmu f’Malta, innotat li l-ħaddiema Għawdxin li jaħdmu f’Malta, huwa wieħed mill-akbar, jekk mhux l-akbar, grupp ta’ nies li ta’ kuljum jesperjenzaw id-diffikultajiet marbuta mal-ivjaġġar kontinwu bejn iż-żewġ gżejjer.

"Għalhekk dan il-proġett żgur li ser ikollu impatt kemm dirett kif ukoll indirett fuq dawn il-ħaddiema.

In vista ta’ dan kollu, AGEM tħoss li għandha tkun aktar involuta b’mod dirett fid-diskussjonijiet u d-deċiżjonijiet li jirrigwardaw dan il-proġett sabiex jiġi assigurat li l-bżonnijiet ta’ kulħadd fis-soċjeta Għawdxija ikunu mħarsa u diskussi b’mod ħieles, soċjalment ġust u mill-aktar informattiv. "

L-assoċjazzjoni iżda wriet tħassib dwar il-metodu propost li jibbaża ruħu fuq użu esklussiv għall-vetturi.

"Dan ser iwassal sabiex il-prinċipju ta’ ‘rapid mass transit system’, li jilqa’ għall-bżonnijiet tal-pajjiż kollu, jiġi eskluż kompletament.

Fl-opinjoni t’AGEM sistema tal-massa veloċi li tgħaqqad lill-Għawdex ma’ diversi partijiet f’Malta tkun soluzzjoni li l-aktar tgħaqdi l-bżonnijiet u l-ħtiġijiet tal-ħaddiema Għawdxin li jeħtieġu sistema li tnaqqas: is-sewqan, il-ħin ta’ stennija u l-ispejjeż mingħajr il-bżonn ta’ sussidju qawwi min-naħa tal-Gvern."


Anzjan l-isptar wara li ttajjar fil-Ħamrun

Persuna sfat milquta minn vettura fi Triq il-Kbira San Ġużepp fil-Ħamrun

Anzjan ta' 75 sena ttajjar minn vettura fi Triq il-Kbira San Ġużepp fil-Ħamrun.

Jidher li l-anzjan kien qed jaqsam it-triq meta ntlaqat minn vann misjuq minn raġel ta' 31 sena minn Raħal Ġdid.

L-anzjan ittieħed immedjatament Mater Dei iżda l-kundizzjoni tiegħu għadha mhux magħrufa.


Żewġt irġiel arrestati wara sejba ta' aktar minn 12-il kilo droga lesta biex titqassam

Id-droga nstabet fil-karozza u anke fil-garaxx ta' wieħed mill-akkużati

Żewġt irġiel ġew arrestati wara li l-Pulizija għamlet sejba ta' aktar minn 12-il kilogramma droga kokaina u kannabis lesta biex tkun imqassma.

Kollox beda lbieraħ waranofsinhar, għall-ħabta tat-3pm, meta raġel ta' 33 sena residenti l-Ħamrun twaqqaf u fil-karozza tiegħu nstagħbu madwar kilo u nofs kapsoli mimlija droga kokaina lesta biex titqassam.

Minn tfittxija li saret ġewwa garaxx tar-raġel arrestat,  li jinsab ġewwa kumpless ta' garaxxijiet fil-Ħamrun, instagħbu diversi pakketti, madwar 11.5 kilogrammi, bil-pjanta tal-kannabis.

B'rabta ma' dan il-każ ġie arrestat ukoll żagħżugħ ta' 27 sena residenti l-Mosta biex jgħin lill-Pulizija fl-investigazzjonijiet li għadhom għaddejin.

Iż-żewġ persuni mistennija jitressqu taħt arrest tard illum quddiem il-Maġistrat Josette Demicoli.


Ċittadini Brittaniċi f'Malta se jkunu jistgħu japplikaw għal dokument ġdid ta' residenza

Waqt konferenza tal-aħbarijiet li matulha ġie spjegat il-pjan tal-Gvern f’każ li r-Renju Unit jitlaq mill-Unjoni Ewropea bla ftehim, il-Prim Ministru Joseph Muscat insista li Malta għandha tkun l-aktar pajjiż ‘UK friendly’ kemm għaċ-ċittadini u anke għan-negozju.

Huwa saħaq li Malta tinsab fi stadju avvanzat ħafna fil-preparamenti tagħha f’każ li fid-29 ta’ Marzu jseħħ Brexit bla ftehim, anke għax dan ikun ifisser li 82 liġi Maltija tintlaqat u jkun hemm bżonn l-emendi neċessarji għaliha.

Spjega kif 13-il Ministeru qed iħejju 36 punti ta’ tħejjija differenti u dan apparti 15-il effett ieħor li jridu jiġu indirizzati direttament mill-Unjoni Ewropea.

Dokument speċjali għaċ-ċittadini Brittaniċi f'Malta

Il-Prim Ministru fakkar kif l-aħħar jiem il-Gvern Ingliż diġà ta assigurazzjoni liċ-ċittadini Ewropew, inkluż Maltin, li jgħixu l-Ingilterra li d-drittijiet tagħhom mhux se jkunu mittiefsa sakemm japplikaw għal ‘pre-settled status’ u dan mingħajr ma jitpoġġa piż finanzjarju fuqhom.

Dwar it-13,000 ċittadin Brittaniku f’Malta, il-Prim Ministru qal li l-Gvern Malti qed jagħmilha ċara li ma jridx li jitpoġġa xi tip ta’ piż fuqhom u lanqas li jkollhom l-ebda bidla fid-drittijiet tagħhom.

Għalhekk il-Gvern Malti se jkun qed jippermett li dawn il-Brittaniċi residenti f’Malta japplikaw għal dokument ġdid ta’ residenza li ddeskrivih bħala wieħed bla preċedent hekk kif dan se jkun validu għal 10 snin.

Fi kliemu, dan id-dokument se jkun qed jirrifletti l-fatt li dawn issa ma għadhomx ċittadini tal-Unjoni Ewroepa iżda jaqgħu taħt kategorija speċjali ta’ residenti li waslu f’Malta meta pajjiżhom kien membri tal-Unjoni Ewropea.

Proposta biex iċ-ċittadini Brittaniċi jkunu jistgħu jibqgħu jivvutaw fl-elezzjonijiet lokali

Dawk il-Brittaniċi li jiġu jgħixu f’Malta wara d-29 ta’ Marzu ukoll se jkunu qed jingħataw dan id-dokument.

Il-Prim Ministru kompla jgħid li lbieraħ il-Kabinett iddeċieda wkoll li se jkun qed jipproponi fil-Parlament li ċ-ċittadini Brittaniċi f’Malta jkunu jistgħu jibqgħu jivvutaw fl-elezzjonijiet lokali, kif mistennija jibqgħu jagħmlu wkoll iċ-ċittadini Maltin residenti fir-Renju Unit.

Saħħa: 'Irridu nżommu l-arranġament mar-Renju Unit għat-taħriġ tat-tobba'

Dwar is-saħħa, Muscat qal li huwa essenzjali li Malta żżomm relazzjoni b’saħħitha mar-Renju Unit.

Saħaq li se jkun qed jibda xogħol biex il-Kunsill tal-Mediċina jirreġistra lil dawk il-persuni li l-professjoni tagħhom tkun ġiet żviluppata fir-Renju Unit biex il-kwalifiċi tagħhom ikunu rikonoxxuti wkoll f’Malta.

Kompla jgħid li l-Gvern Malti qed jaħdem biex iżomm l-arranġament mar-Renju Unit għat-taħriġ ta’ tobba Maltin fir-Renju Unit u li anke jkun hemm rikonoxximent tal-professjoni bejn iż-żewġ pajjiżi.

Insista li minn diskussjonijiet li kellu mal-Prim Ministru Ingliż Theresa May jidher li l-Gvern Ingliż huwa miftuħ għal dan il-ftehim.

Dwar l-importazzjoni tal-mediċina, il-Prim Ministru Joseph Muscat qal li saret lista ta’ kull mediċina li tiġi importata f’Malta mir-Renju Unit u ġew ukoll identifikati fornituri alternattivi barra mir-Renju Unit.

'Preferential track għaċ-ċittadini Brittaniċi fl-Ajruport'

Is-suq Ingliż fis-settur turistiku f’Malta jibqa’ importanti ħafna u kien għalhekk li l-Prim Ministu saħaq li l-Gvern irid kemm jista’ jkun ‘friendly’ għal dawk il-Brittaniċi li jiġu Malta.

“Qed naħdmu biex it-turiżmu Ingliż jibqa’ stabbli…hija sfida imma l-Gvern qed jinvesti biex jara li jinżammnu dawn in-numru,” qal Muscat waqt li spjega kif jekk l-Isterlina tieħu daqqa 'l isfel wara li jseħħ Brexit, dan ikun ifisser piż ħafna akbar fuq dawk il-Brittaniċi li jkunu jixtiequ jmorru btala, inkluż f'Malta.

Waqt li fakkar li Brexit bla ftehim se jfisser li t-tfittxijiet tal-fruntieri se japplika wkoll għall-Brittaniċi, qal li bħalissa l-Gvern Malti qed jeżamina mal-Kummissjoni Ewropea l-possibbilità li fl-Ajruport ikun hemmn ‘preferential track’ għaċ-ċittadini Ingliż simili għal dawk iċ-ċittadini li magħhom l-Unjoni Ewropea jkollha xi tip ta’ ftehim.

Helpline dwar Brexit

Il-Gvern Malti se jkun qed jipprovdi wkoll servizz ta' helpline kemm għaċ-ċittadini Maltin fir-Renju Unit u anke għal dawk Brittaniċi f'Malta.

L-għan ta' dan il-helpline, li d-dettalji tiegħu se jingħataw aktar tard din il-ġimgħa u li se jibqa' jaħdem mit-Tnejn li ġej, se jkun li jipprovdi l-informazzjoni kollha neċessarja dwar il-pjanijiet u d-drittijiet ta' dawn iċ-ċittadini f'każ ta' Brexit bla ftehim.

'Il-ftehim milħuq ma għandux jerġa' jinfetaħ'

Intant, dwar is-sitwazzjoni preżenti fir-Renju Unit, il-Prim Ministru qal li Malta taqbel mal-bqija tal-pajjiżi membri tal-Unjoni Ewropea li l-ftehim milħuq ma għandux jerġa’ jinfetaħ iżda l-UE tibqa’ miftuħa għal aktar kjarifiċi u assigurazzjonijiet.

Insista li dan il-ftehim jipprovdi serħan tal-moħħ għaċ-ċittadini u n-negożji, kemm dawk Ewropej u dawk Brittaniċi, jipproteġi s-suq waħdieni u joffri l-aqwa soluzzjonijiet għall-fruntera Irlandiża


Malta fost l-aktar tliet pajjiżi fl-UE li raw tkabbir fit-turiżmu  fl-2018 - Eurostat

Malta, il-Latvja u l-Litwanja fuq quddiem b'żidiet qawwijin fit-turiżmu matul l-2018, skont ċifri tal-Eurostat...

Malta flimkien mal-Latvja u l-Litwanja huma l-aktar tliet pajjiżi tal-Unjoni Ewropea (UE) li esperjenzaw tkabbir fit-turiżmu is-sena l-oħra, skont ċifri ippublikati mill-Eurostat.

In-numru ta' ljieli li qattgħu t-turisti f'akkomodazzjoni żdiedu wkoll kważi fil-pajjiżi kollha tal-UE b'Malta wkoll tkun fost l-aqwa tlieta.

Fil-Latvja l-iljieli żdiedu b'8.3%, il-Litwanja b'7.7% u Malta b'6.5%.


€100 miljun fis-sena għal toroq residenzjali madwar il-pajjiż

Il-Ministru Ian Borg jgħid illi l-ewwel stadju ta' xogħol jinvolvi 31 triq b'total ta' investiment ta' €53.5 miljun

Proġett ta' €700 miljun, li se jara diversi toroq madwar Malta jingħataw wiċċ ġdid, beda din il-ġimgħa.

Total ta' €100 miljun kull sena se jintefqu fuq il-proġett, li se jkun maqsum f'diversi stadji.

Il-Ministru għat-Trasport Ian Borg f'konferenza tal-aħbarijiet fi Triq l-Għarnuq fil-Fgura, qal illi l-ewwel stadju ta' xogħol jinvolvi 31 triq b'total ta' investiment ta' €53.5 miljun.

Iktar tard din is-sena toħroġ sejħa oħra għal €46.5 miljun.

Triq Għarnuq hija waħda minn dawk it-toroq koperti b'dan l-investiment.

"Dan il-Gvern huwa kommess lejn kwalità għolja ta' infrastruttura, ladarba dan l-apsett imiss lin-nies direttament ta' kuljum u l-kwalità tal-ħajja tar-residenti," sostna Borg.

"M'aħniex qed nikkunsidraw biss li nagħtu wiċċ ġdid, imma wkoll li naraw illi t-toroq ikollhom fondazzjoni aktar b'saħħtha."

.Is-Segretarju Parlamentari għall-Kunsilli Lokali Silvio Parnis, preżenti għall-konferenza, qal li l-proġett jimmarka mument ieħor ta' kollaborazzjoni tal-Gvern mal-Kunsilli Lokali.